ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 511/2010 ΤΟΥ ΣΥΜΒΟΥΛΊΟΥ της 14ης Ιουνίου 2010 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9, την πρόταση που υπέβαλε η Ευρωπαϊκή Επιτροπή («Επιτροπή») κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Προσωρινά μέτρα (1) Η Επιτροπή, με τον κανονισμό (ΕΚ) αριθ. 1247/2009 (2) («ο κανονισμός για την επιβολή προσωρινού δασμού»), επέβαλε προσωρινό δασμό αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας («ΛΔΚ» ή «η υπό εξέταση χώρα»). (2) Η διαδικασία κινήθηκε ύστερα από καταγγελία που υποβλήθηκε από την European Association of Metals (EUROMETAUX) («ο καταγγέλλων») για λογαριασμό του παραγωγού που αντιπροσωπεύει σημαντικό ποσοστό, στη συγκεκριμένη περίπτωση μεγαλύτερο από το 25 %, της συνολικής παραγωγής συρμάτων από μολυβδαίνιο στην Ένωση. (3) Όπως αναφέρεται στην αιτιολογική σκέψη 13 του κανονισμού για την επιβολή προσωρινού δασμού, η έρευνα για την πρακτική ντάμπινγκ και τη ζημία κάλυπτε την περίοδο από 1 Απριλίου 2008 έως 31 Μαρτίου 2009 («περίοδος έρευνας» ή «ΠΕ»). Η εξέταση των τάσεων σχετικά με την εκτίμηση της ζημίας κάλυψε την περίοδο από τον Μάρτιο του 2005 μέχρι το τέλος της ΠΕ («η υπό εξέταση περίοδος»). 1.2. Επακόλουθη διαδικασία (4) Μετά τη γνωστοποίηση των ουσιωδών πραγματικών περιστατικών και του σκεπτικού βάσει των οποίων αποφασίστηκε η επιβολή προσωρινών μέτρων αντιντάμπινγκ («κοινοποίηση των προσωρινών συμπερασμάτων»), αρκετά ενδιαφερόμενα μέρη γνωστοποίησαν γραπτώς τις απόψεις τους σχετικά με τα προσωρινά συμπεράσματα. Τα μέρη τα οποία το ζήτησαν, έγιναν δεκτά σε ακρόαση. Η Επιτροπή εξακολούθησε να αναζητεί και να επαληθεύει όλες τις πληροφορίες που έκρινε αναγκαίες για τα οριστικά της συμπεράσματα. Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάστηκαν και, όπου κρίθηκε σκόπιμο, τα προσωρινά συμπεράσματα τροποποιήθηκαν ανάλογα. (5) Όλα τα μέρη ενημερώθηκαν για τα ουσιώδη πραγματικά περιστατικά και για το σκεπτικό βάσει των οποίων επρόκειτο να προταθεί η επιβολή οριστικού δασμού αντιντάμπινγκ στις εισαγωγές ορισμένων συρμάτων από μολυβδαίνιο καταγωγής ΛΔΚ και η οριστική είσπραξη των ποσών που είχαν καταβληθεί ως εγγύηση υπό μορφή προσωρινού δασμού («τελική γνωστοποίηση»). Επίσης, τους δόθηκε προθεσμία εντός της οποίας θα μπορούσαν να υποβάλουν τις παρατηρήσεις τους μετά την εν λόγω κοινοποίηση. 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ (6) Ελλείψει παρατηρήσεων όσον αφορά το υπό εξέταση προϊόν και το ομοειδές προϊόν, επιβεβαιώνονται οι αιτιολογικές σκέψεις 14 έως 17 του κανονισμού για την επιβολή προσωρινού δασμού. 3. ΝΤΑΜΠΙΝΓΚ 3.1. Καθεστώς οικονομίας της αγοράς («ΚΟΑ») - ατομική μεταχείριση («ΑΜ») (7) Ελλείψει άλλων παρατηρήσεων σχετικών με τα συμπεράσματα για το ΚΟΑ και την ΑΜ, επιβεβαιώνονται οι αιτιολογικές σκέψεις 18 έως 23 του κανονισμού για την επιβολή προσωρινού δασμού. 3.2. Κανονική αξία (8) Έπειτα από τη γνωστοποίηση των προσωρινών συμπερασμάτων, ο συνεργασθείς παραγωγός-εξαγωγέας αμφισβήτησε τη χρήση των τιμών εξαγωγής από τις ΗΠΑ προς άλλες χώρες (συμπεριλαμβανομένης της Ένωσης) ως βάσης για τον προσδιορισμό της κανονικής αξίας για τη ΛΔΚ. Αντί των τιμών αυτών πρότεινε να χρησιμοποιηθεί η πραγματική καταβληθείσα ή καταβλητέα τιμή στην Ένωση για το ομοειδές προϊόν, επειδή εκτίμησε ότι εάν η κανονική αξία προσδιοριζόταν σε αυτή τη βάση θα είχε ως αποτέλεσμα χαμηλότερο περιθώριο ντάμπινγκ για την ΛΔΚ. (9) Ο ίδιος παραγωγός υποστήριξε ότι η κανονική αξία έπρεπε να προσαρμοστεί προς τα κάτω ώστε να ληφθεί υπόψη ο μεγαλύτερος βαθμός αποτελεσματικότητας που απολαμβάνει αφού πρόκειται για παραγωγό με πλήρως καθετοποιημένη οργάνωση, αντίθετα από τον καταγγέλλοντα ή τον παραγωγό της ανάλογης χώρας οι οποίοι δεν διαθέτουν εγκαταστάσεις εξόρυξης για τη βασική πρώτη ύλη, το μετάλλευμα μολύβδου. (10) Όσον αφορά τον πρώτο ισχυρισμό, σημειώνεται ότι η χρήση των καταβληθεισών ή καταβλητέων τιμών στην Ένωση είναι μια επιλογή η οποία, σύμφωνα με το άρθρο 2 παράγραφος 7 στοιχείο α) του βασικού κανονισμού, προβλέπεται να χρησιμοποιηθεί στην περίπτωση κατά την οποία δεν είναι δυνατόν να εφαρμοστούν οι άλλες επιλογές που προβλέπονται από το ίδιο άρθρο. Επειδή στην παρούσα διαδικασία υπήρξε συνεργασία από παραγωγό τρίτης χώρας και, επομένως, ήταν δυνατόν να χρησιμοποιηθεί η επιλογή της χρήσης τιμής από τρίτη χώρα με οικονομία αγοράς προς άλλες χώρες, δεν αιτιολογείται από νομική άποψη η εφαρμογή της τελευταίας επιλογής του άρθρου 2 παράγραφος 7 στοιχείο α). Για το λόγο αυτό, ο ισχυρισμός απορρίφθηκε. (11) Όσον αφορά τον δεύτερο ισχυρισμό, σημειώνεται ότι ο συνεργασθείς παραγωγός δεν παρείχε στοιχεία τα οποία να αποδεικνύουν ότι το επίπεδο καθετοποίησης των παραγωγών αποτελεί παράγοντα που επηρεάζει τις τιμές και τη συγκρισιμότητα των τιμών. Για το λόγο αυτό, ο ισχυρισμός απορρίφθηκε. (12) Ορισμένα από τα ενδιαφερόμενα μέρη αμφισβήτησαν την επιλογή του παραγωγού της ανάλογης χώρας λόγω του ότι η εταιρεία αυτή στις ΗΠΑ είναι θυγατρική εταιρεία του καταγγέλλοντος. Σχετικά με το θέμα αυτό, σημειώνεται πως το γεγονός ότι μια εταιρεία στην προτεινόμενη ανάλογη χώρα είναι συνδεόμενη εταιρεία με τον καταγγέλλοντα δεν αποκλείει οι πληροφορίες που λαμβάνονται να είναι αξιόπιστες και επαληθεύσιμες. (13) Ελλείψει άλλων παρατηρήσεων σχετικά με την κανονική αξία, οι οποίες θα άλλαζαν τα προσωρινά συμπεράσματα, οι αιτιολογικές σκέψεις 24 έως 25 του κανονισμού για την επιβολή προσωρινού δασμού επιβεβαιώνονται. 3.3. Τιμή εξαγωγής (14) Ελλείψει άλλων παρατηρήσεων σχετικά με την τιμή εξαγωγής, επιβεβαιώνεται η αιτιολογική σκέψη 26 του κανονισμού για την επιβολή προσωρινού δασμού. 3.4. Σύγκριση (15) Σημειώνεται ότι η προσαρμογή για τους έμμεσους φόρους, που αναφέρεται στην αιτιολογική σκέψη 27 του κανονισμού για την επιβολή προσωρινού δασμού, είναι 5 % και αντιπροσωπεύει τη διαφορά του ΦΠΑ που καταβάλλεται για τις εγχώριες πωλήσεις και του ΦΠΑ που καταβάλλεται για τις εξαγωγικές πωλήσεις, λαμβανομένου υπόψη του ποσοστού επιστροφής του ΦΠΑ όσον αφορά τις πωλήσεις αυτές. Ο συνεργασθείς παραγωγός-εξαγωγέας αμφισβήτησε τον τρόπο με τον οποίο εφαρμόστηκε η προσαρμογή αυτή και ισχυρίστηκε ότι θα έπρεπε να υπολογιστεί ως συντελεστής μείωσης της τιμής εξαγωγής. (16) Σχετικά με τον ισχυρισμό αυτόν, σημειώνεται ότι η προσαρμογή βασίστηκε στις διατάξεις του άρθρου 2 παράγραφος 10 στοιχείο β) του βασικού κανονισμού, οι οποίες προβλέπουν μια προσαρμογή στην κανονική αξία για τις επιβαρύνσεις κατά την εισαγωγή και τους έμμεσους φόρους - κατηγορία η οποία περιλαμβάνει τον ΦΠΑ. Βάσει των ανωτέρω, ο ισχυρισμός απορρίφθηκε. (17) Ελλείψει άλλων παρατηρήσεων σχετικά με τη σύγκριση, οι οποίες θα άλλαζαν τα προσωρινά συμπεράσματα, η αιτιολογική σκέψη 27 του κανονισμού για την επιβολή προσωρινού δασμού επιβεβαιώνεται. 3.5. Περιθώρια ντάμπινγκ (18) Με βάση τα παραπάνω στοιχεία, επιβεβαιώνεται το ντάμπινγκ σε επίπεδο χώρας το οποίο στις αιτιολογικές σκέψεις 28 έως 29 του κανονισμού για την επιβολή προσωρινού δασμού καθορίζεται στο 68,4 %. 4. ΖΗΜΙΑ 4.1. Παραγωγή στην Ένωση (19) Υπενθυμίζεται ότι, προκειμένου να προστατευτούν οι πληροφορίες εμπιστευτικού χαρακτήρα της επιχείρησης του μοναδικού παραγωγού της Ένωσης ο οποίος συνεργάστηκε πλήρως, όλα τα αριθμητικά στοιχεία που σχετίζονται με ευαίσθητα δεδομένα παρουσιάζονται υπό μορφή δεικτών ή ψαλίδας. (20) Ελλείψει παρατηρήσεων σχετικά με την παραγωγή στην Ένωση, οι αιτιολογικές σκέψεις 30 έως 31 του κανονισμού για την επιβολή προσωρινού δασμού επιβεβαιώνονται. 4.2. Ορισμός του ενωσιακού κλάδου παραγωγής (21) Ελλείψει παρατηρήσεων όσον αφορά τον ορισμό του ενωσιακού κλάδου παραγωγής, η αιτιολογική σκέψη 32 του κανονισμού για την επιβολή προσωρινού δασμού επιβεβαιώνεται. (22) Όσον αφορά την αιτιολογική σκέψη 33 του κανονισμού για την επιβολή προσωρινού δασμού, σημειώνεται ότι βάσει των παρατηρήσεων που ελήφθησαν από ένα ενδιαφερόμενο μέρος διαπιστώθηκε ότι υπάρχει μία αβλεψία. Το οικονομικό έτος («ΟΕ») 2005 του ενωσιακού παραγωγού καλύπτει την περίοδο από 1 Μαρτίου 2005 έως 28 Φεβρουαρίου 2006 και όχι την περίοδο από 1 Μαρτίου 2004 έως 28 Φεβρουαρίου 2005, όπως αναφέρεται στη συγκεκριμένη αιτιολογική σκέψη. Επομένως, το σημείο εκκίνησης για την εκτίμηση της ζημίας ήταν στην πραγματικότητα ο Μάρτιος του 2005. 4.3. Κατανάλωση στην Ένωση (23) Υπενθυμίζεται ότι η κατανάλωση στην Ένωση καθορίστηκε προσθέτοντας στον όγκο των πωλήσεων των γνωστών παραγωγών στην Ένωση όλες τις εισαγωγές από τις τρίτες χώρες, βάσει των στοιχείων που προκύπτουν από τη Eurostat. Υπενθυμίζεται, επίσης, ότι επειδή ο κωδικός ΣΟ στον οποίο υπάγεται το υπό εξέταση προϊόν περιλαμβάνει και άλλα προϊόντα τα οποία δεν εμπίπτουν στο πεδίο της έρευνας και δεδομένου ότι δεν υπάρχουν στατιστικά στοιχεία ειδικά για το υπό εξέταση προϊόν, τα στοιχεία της Eurostat προσαρμόστηκαν σύμφωνα με τη μέθοδο που προτείνεται στην καταγγελία. Η μεθοδολογία αυτή βασίστηκε στη σύγκριση της αξίας των εισαγωγών από τη ΛΔΚ με την αξία των πωλήσεων του παραγωγού της Ένωσης. (24) Ωστόσο, αρχικά, τα στοιχεία για τις εισαγωγές που χρησιμοποιήθηκαν αντιστοιχούσαν στα ημερολογιακά έτη, ενώ ο όγκος των πωλήσεων των γνωστών παραγωγών βασιζόταν στα οικονομικά έτη. Ένα από τα ενδιαφερόμενα μέρη διαμαρτυρήθηκε για τη διαφορά αυτή στην περίοδο που χρησιμοποιήθηκε για τον καθορισμό της κατανάλωσης και υποστήριξε ότι και οι εισαγωγές έπρεπε να βασιστούν στα οικονομικά έτη. (25) Ο ισχυρισμός αυτός θεωρήθηκε σωστός και, κατά συνέπεια, τα στοιχεία της Eurostat προσαρμόστηκαν έτσι ώστε να αντιστοιχούν σε ίδιες περιόδους, δηλαδή στα οικονομικά έτη. Επομένως, τα στοιχεία για την κατανάλωση στην Ένωση που περιλαμβάνονται στον πίνακα 1 του κανονισμού για την επιβολή προσωρινού δασμού τροποποιήθηκαν και τα νέα στοιχεία παρέχονται στον πίνακα 1 που ακολουθεί: Πίνακας 1 Η κατανάλωση στην Ένωση 2005 2006 2007 2008 ΠΕ Τόνοι 403 396 430 396 358 Δείκτης 2005 = 100 100 98 107 98 89 (26) Συνολικά, η κατανάλωση συρμάτων μολυβδαίνιου στην Ένωση μειώθηκε κατά 11 % κατά τη διάρκεια της υπό εξέταση περιόδου. Η ζήτηση μειώθηκε ελαφρά κατά 2 % το 2006 και αυξήθηκε κατά 9 % το 2007, ενώ το 2008 και κατά την ΠΕ μειώθηκε και πάλι, εξαιτίας και των αρνητικών επιπτώσεων της οικονομικής κρίσης. 4.4. Εισαγωγές στην Ευρωπαϊκή Ένωση από τη ΛΔΚ 4.4.1. Όγκος και μερίδιο αγοράς των εισαγωγών από τη ΛΔΚ (27) Αφού έγινε δεκτό το επιχείρημα που αναφέρεται πιο πάνω στην αιτιολογική σκέψη 25, στον πίνακα που ακολουθεί εμφανίζεται ο αναθεωρημένος συνολικός όγκος των εισαγωγών, του μεριδίου της αγοράς και των τιμών των κινεζικών συρμάτων από μολυβδαίνιο στην αγορά της Ένωσης κατά τη διάρκεια της υπό εξέταση περιόδου. Σημειώνεται ότι η αναθεώρηση αυτή δεν επηρέασε τον όγκο των εισαγωγών από την υπό εξέταση χώρα κατά την ΠΕ. Πίνακας 2 Όλες οι εισαγωγές από τη ΛΔΚ 2005 2006 2007 2008 ΠΕ Τόνοι 42 56 87 100 97 Δείκτης 2005 = 100 100 133 207 238 231 Μερίδιο αγοράς Δείκτης 2005 = 100 100 136 194 243 261 Τιμές (EUR/τόνο) 53 202 62 198 56 046 51 512 50 892 Δείκτης 100 117 105 97 96 Πηγή: Eurostat και στοιχεία του καταγγέλλοντος (28) Από τα αναθεωρημένα στοιχεία του πίνακα 2 πιο πάνω προκύπτει ότι συνολικά οι τάσεις του όγκου των εισαγωγών και του μεριδίου της αγοράς από την υπό εξέταση χώρα, που παρουσιάστηκαν στον πίνακα της αιτιολογικής σκέψης 36 του κανονισμού για την επιβολή προσωρινού δασμού, παρέμειναν αμετάβλητες. Οι εισαγωγές που αποτελούν αντικείμενο ντάμπινγκ από τη ΛΔΚ αυξήθηκαν σημαντικά από 42 τόνους το 2005 σε 100 τόνους το 2008, δηλαδή υπερδιπλασιάστηκαν. Αφού γνώρισαν μια κορύφωση το 2008, οι εν λόγω εισαγωγές παρουσίασαν μείωση κατά τη διάρκεια της ΠΕ παράλληλη με την εξέλιξη της κατανάλωσης στην Ένωση. Επιπλέον, το μερίδιο της αγοράς των εισαγωγών που αποτελούν αντικείμενο ντάμπινγκ υπερδιπλασιάστηκε κατά την υπό εξέταση περίοδο. (29) Ωστόσο, τα αναθεωρημένα στοιχεία που αφορούν τις μέσες τιμές των εισαγωγών τώρα εμφανίζουν πτωτική τάση μεταξύ του 2005 και της ΠΕ. Διαπιστώθηκε ότι κατά την υπό εξέταση περίοδο οι μέσες τιμές των εισαγωγών από τη ΛΔΚ μειώθηκαν κατά 4 %. 4.4.2. Πώληση σε τιμές χαμηλότερες από τις τιμές στην Ένωση (30) Ελλείψει παρατηρήσεων σχετικά με την πώληση σε τιμές χαμηλότερες από τις τιμές στην Ένωση, οι αιτιολογικές σκέψεις 39 και 40 του κανονισμού για την επιβολή προσωρινού δασμού επιβεβαιώνονται. 4.5. Οικονομική κατάσταση του ενωσιακού κλάδου παραγωγής (31) Υπενθυμίζεται ότι, όπως αναφέρεται στην αιτιολογική σκέψη 41 του κανονισμού για την επιβολή προσωρινού δασμού, η εξέταση των επιπτώσεων των εισαγωγών που αποτελούν αντικείμενο ντάμπινγκ στον ενωσιακό κλάδο παραγωγής συμπεριέλαβε μία εκτίμηση όλων των οικονομικών δεικτών για την αξιολόγηση της κατάστασης του ενωσιακού κλάδου παραγωγής από τον Μάρτιο του 2005 έως το τέλος της ΠΕ. (32) Ελλείψει άλλων παρατηρήσεων σχετικά με την παραγωγή, την παραγωγική ικανότητα και τη χρησιμοποίηση της παραγωγικής ικανότητας, τα προσωρινά συμπεράσματα, όπως αναφέρονται στις αιτιολογικές σκέψεις 41 έως 43 του κανονισμού για την επιβολή προσωρινού δασμού, επιβεβαιώνονται. (33) Έπειτα από τον κανονισμό για την επιβολή προσωρινού δασμού και τη μικρή αναθεώρηση που έγινε στην κατανάλωση στην Ένωση του πίνακα 1 πιο πάνω, το μερίδιο της αγοράς του ενωσιακού κλάδου παραγωγής αναθεωρήθηκε ως εξής, ενώ ο όγκος των πωλήσεων και οι μέσες τιμές των πωλήσεων δεν μεταβλήθηκαν: Πίνακας 3 2005 2006 2007 2008 ΠΕ Όγκος πωλήσεων στην αγορά της Ένωσης Δείκτης 100 99 92 75 68 Μερίδιο αγοράς Δείκτης 100 101 86 76 77 Μέσες τιμές πωλήσεων Δείκτης 100 86 96 95 92 (34) Όπως αναφέρεται στην αιτιολογική σκέψη 45 του κανονισμού για την επιβολή προσωρινού δασμού, ο όγκος των πωλήσεων του ενωσιακού κλάδου παραγωγής σε ανεξάρτητους πελάτες στην αγορά της Ευρωπαϊκής Ένωσης σημείωσε μεγάλη μείωση κατά 32 % κατά την εξεταζόμενη περίοδο. Η μείωση αυτή υπερέβη κατά πολύ τη μείωση στην κατανάλωση η οποία, όπως φαίνεται στον πίνακα 2, ήταν 11 % στη διάρκεια της ίδιας περιόδου. Το γεγονός αυτό είχε ως αποτέλεσμα τη μεγάλη πτώση κατά 23 % του μεριδίου της αγοράς για τον ενωσιακό κλάδο παραγωγής κατά την ίδια περίοδο. (35) Ελλείψει τυχόν άλλων παρατηρήσεων σχετικά με την εξέλιξη των τιμών των πωλήσεων, των αποθεμάτων, της απασχόλησης, των δεικτών οικονομικών επιδόσεων του ενωσιακού κλάδου παραγωγής, επιβεβαιώνονται τα προσωρινά συμπεράσματα, όπως περιγράφονται στις αιτιολογικές σκέψεις 46 έως 57 του κανονισμού για την επιβολή προσωρινού δασμού. (36) Επιβεβαιώνεται επίσης το συμπέρασμα ότι ο ενωσιακός κλάδος παραγωγής υπέστη σημαντική ζημία, όπως καθορίζεται στις αιτιολογικές σκέψεις 58 έως 61 του κανονισμού για την επιβολή προσωρινού δασμού. 5. ΑΙΤΙΩΔΗΣ ΣΥΝΑΦΕΙΑ 5.1. Επίπτωση των εισαγωγών που αποτελούν αντικείμενο ντάμπινγκ (37) Σύμφωνα με το άρθρο 3 παράγραφοι 6 και 7 του βασικού κανονισμού, σε πρώτο στάδιο εξετάστηκε κατά πόσον οι εισαγωγές που αποτελούν αντικείμενο ντάμπινγκ του υπό εξέταση προϊόντος καταγωγής ΛΔΚ προκάλεσαν ζημία στον ενωσιακό κλάδο παραγωγής σε τέτοιο βαθμό ώστε να μπορεί να χαρακτηριστεί σημαντική. (38) Υπενθυμίζεται ότι η επιδείνωση της οικονομικής κατάστασης του ενωσιακού κλάδου παραγωγής συνέπεσε με την αύξηση των εισαγωγών που αποτελούν αντικείμενο ντάμπινγκ από τη ΛΔΚ. Έπειτα από την επιβολή των προσωρινών μέτρων και την αναθεώρηση των στοιχείων που αφορούν τις εισαγωγές από τη ΛΔΚ, όπως αναφέρεται στην αιτιολογική σκέψη 25, ο όγκος των εισαγωγών και το μερίδιο της αγοράς των κινέζων εξαγωγέων υπερδιπλασιάστηκε μεταξύ του 2005 και της ΠΕ. (39) Λόγω των αναθεωρήσεων οι τιμές εισαγωγής των προϊόντων που αποτελούν αντικείμενο ντάμπινγκ μειώθηκαν κατά τη διάρκεια της υπό εξέταση περιόδου κατά 4 %, ενώ εξακολούθησαν να είναι σταθερά χαμηλότερες από τις τιμές του ενωσιακού κλάδου παραγωγής κατά 30 % έως 35 % στη διάρκεια της ΠΕ. Κατά συνέπεια, ο ενωσιακός κλάδος παραγωγής αντιμετώπιζε συνεχώς πίεση τιμών από τους κινέζους εξαγωγείς για να παραμείνει ανταγωνιστικός στην αγορά της Ευρωπαϊκής Ένωσης. (40) Ένα από τα ενδιαφερόμενα μέρη αμφισβήτησε την ύπαρξη αιτιώδους συνάφειας μεταξύ των εισαγωγών που αποτελούν αντικείμενο ντάμπινγκ από τη ΛΔΚ και της σημαντικής ζημίας που υπέστη ο ενωσιακός κλάδος παραγωγής. Υποστήριξε ότι δεν υπάρχει συσχετισμός μεταξύ της οικονομικής επίδοσης του ενωσιακού κλάδου παραγωγής και της αύξησης των εισαγωγών που αποτελούν αντικείμενο ντάμπινγκ. Τόνισε ότι ενώ οι εισαγωγές από τη ΛΔΚ αυξήθηκαν κατά πολύ το 2007 σε σχέση με προηγούμενες περιόδους, ο ενωσιακός κλάδος παραγωγής αν και σημείωνε απώλειες πέρασε σε επικερδή κατάσταση κατά το ίδιο έτος. (41) Από την άποψη αυτή, σημειώνεται πρώτον ότι, μεταξύ του 2005 και της ΠΕ, ενώ οι εισαγωγές υπερδιπλασιάστηκαν, ο όγκος των πωλήσεων του ενωσιακού κλάδου παραγωγής μειώθηκε σημαντικά κατά 32 % και οδήγησε σε απώλεια του μεριδίου αγοράς κατά 33 % στην ίδια περίοδο. Ταυτόχρονα, όλοι οι άλλοι δείκτες ζημίας, όπως η παραγωγή, η χρησιμοποίηση παραγωγικής ικανότητας, οι επενδύσεις, η κερδοφορία και η ταμειακή ροή παρουσίασαν μεγάλες πτωτικές τάσεις κατά την ίδια περίοδο. Δεύτερον, από την έρευνα προέκυψε ότι η χαμηλή επίδοση του ενωσιακού κλάδου παραγωγής συνδεόταν με τη μείωση των τιμών στην προσπάθειά του να ξανακερδίσει τον σημαντικό αριθμό των πελατών που είχε απολέσει υπέρ των κινέζων εξαγωγέων. Όσον αφορά το 2007, ο ενωσιακός κλάδος παραγωγής συνέχισε τις προσπάθειές του για να ξανακερδίσει τους πελάτες του καταβάλλοντας προσπάθειες εξορθολογισμού ώστε να διατηρήσει χαμηλές τις τιμές κόστους και να είναι ανταγωνιστικός με τις χαμηλές τιμές των εισαγωγών που αποτελούν αντικείμενο ντάμπινγκ. Επομένως, θεωρείται ότι τα συμπεράσματα που διατυπώνονται στις αιτιολογικές σκέψεις 63 έως 66 του κανονισμού για την επιβολή προσωρινού δασμού είναι έγκυρα και κατά συνέπεια ο ισχυρισμός αυτός απορρίφθηκε. (42) Με βάση τα προαναφερθέντα στοιχεία, επιβεβαιώνεται ότι η αύξηση εισαγωγών σε χαμηλές τιμές που αποτελούν αντικείμενο ντάμπινγκ από τη ΛΔΚ είχε σημαντική αρνητική επίπτωση στην οικονομική κατάσταση του ενωσιακού κλάδου παραγωγής κατά τη διάρκεια της ΠΕ. 5.2. Επίπτωση άλλων παραγόντων (43) Υπενθυμίζεται ότι κατά την ανάλυση της αιτιώδους συνάφειας εξετάστηκαν και άλλοι παράγοντες, δηλαδή η εξέλιξη της ζήτησης, η εξέλιξη του κόστους στον ενωσιακό κλάδο παραγωγής, οι επιδόσεις του στις εξαγωγές και τέλος οι πιθανές επιπτώσεις των εισαγωγών από άλλες χώρες. (44) Ένα από τα ενδιαφερόμενα μέρη υποστήριξε ότι η αιτία για τη σημαντική ζημία που υπέστη ο ενωσιακός κλάδος παραγωγής δεν ήταν οι εισαγωγές που αποτελούν αντικείμενο ντάμπινγκ αλλά άλλοι παράγοντες, δηλαδή i) ο περιορισμός της ζήτησης λόγω της οικονομικής κρίσης και λόγω των αλλαγών στην τεχνολογία και ii) οι εξαγωγικές επιδόσεις του ενωσιακού κλάδου παραγωγής. (45) Όσον αφορά τη μείωση στην κατανάλωση σημειώνεται ότι ο όγκος των πωλήσεων του ενωσιακού κλάδου παραγωγής μειώθηκε κατά πολύ περισσότερο (-32 %) από τη μείωση της κατανάλωσης στην Ένωση (-11 %) και οδήγησε σε απώλεια μεριδίου αγοράς κατά 33 %. Την ίδια στιγμή, το μερίδιο αγοράς για τους κινέζους εξαγωγείς αυξήθηκε σημαντικά κατά περισσότερο από δύο φορές. Για το λόγο αυτό, θεωρείται ότι το συμπέρασμα που διατυπώνεται στην αιτιολογική σκέψη 69 του κανονισμού για την επιβολή προσωρινού δασμού είναι έγκυρο και συνεπώς ο ισχυρισμός αυτός απορρίφθηκε. (46) Όσον αφορά τις εξαγωγικές επιδόσεις, υπήρξε πράγματι πτωτική τάση των εξαγωγικών πωλήσεων του ενωσιακού κλάδου παραγωγής για τους λόγους που αναφέρονται στην αιτιολογική σκέψη 72 του κανονισμού για την επιβολή του προσωρινού δασμού (δηλαδή επειδή ακολούθησε την αρνητική κατάσταση που επικρατούσε παγκοσμίως στον τομέα της αυτοκινητοβιομηχανίας από το 2008). Ωστόσο, από την έρευνα προέκυψε ότι οι εξαγωγικές πωλήσεις δεν αποτελούσαν τη βασική επιχειρηματική δραστηριότητα του ενωσιακού κλάδου παραγωγής, αφού οι πωλήσεις αυτές ποτέ δεν υπερέβησαν το 17 % των πωλήσεων στο εσωτερικό της Ευρωπαϊκής Ένωσης κατά τη διάρκεια της υπό εξέταση περιόδου. Επιπλέον, σημειώνεται το πολύ σημαντικό στοιχείο ότι, εκτός από τις αιτιολογικές σκέψεις 71 και 72 του κανονισμού για την επιβολή του προσωρινού δασμού, οι τιμές των πωλήσεων του ενωσιακού κλάδου παραγωγής στην εξαγωγική αγορά παρέμειναν υψηλότερες από τις τιμές των πωλήσεων στο εσωτερικό της Ένωσης. Άρα, οποιαδήποτε αρνητική επίπτωση λόγω της μείωσης του όγκου των εξαγωγικών πωλήσεων θεωρείται πολύ περιορισμένη. Κατά συνέπεια, ο ισχυρισμός αυτός απορρίφθηκε. (47) Κατόπιν των ανωτέρω και ελλείψει άλλων παρατηρήσεων, οι αιτιολογικές σκέψεις 67 έως 80 του κανονισμού για την επιβολή προσωρινού δασμού επιβεβαιώνονται. 6. ΣΥΜΦΕΡΟΝ ΤΗΣ ΕΕ 6.1. Συμφέρον του ενωσιακού κλάδου παραγωγής (48) Ελλείψει άλλων παρατηρήσεων σχετικά με το συμφέρον του ενωσιακού κλάδου παραγωγής, επιβεβαιώνονται τα προσωρινά συμπεράσματα όπως περιγράφονται στις αιτιολογικές σκέψεις 83 έως 86 του κανονισμού για την επιβολή προσωρινού δασμού. 6.2. Συμφέρον των εισαγωγέων, των εμπόρων και των χρηστών στην Ένωση (49) Υπενθυμίζεται ότι παρά το γεγονός ότι πραγματοποιήθηκαν επαφές με πολλά ενδιαφερόμενα μέρη, το επίπεδο συνεργασίας των εισαγωγέων, εμπόρων και χρηστών κατά το αρχικό στάδιο της έρευνας ήταν πολύ χαμηλό. Υπενθυμίζεται, επίσης, ότι ένας μόνο έμπορος, με έδρα στη Γερμανία, και ένας χρήστης, με έδρα στην Ιταλία, συνεργάστηκαν πλήρως κατά το αρχικό στάδιο. (50) Ο χρήστης που συνεργάστηκε υποστήριξε ότι η αρνητική επίπτωση των μέτρων αντιντάμπινγκ στην επιχείρησή του υποτιμήθηκε στην ανάλυση για το συμφέρον της Ένωσης που πραγματοποιήθηκε στο αρχικό στάδιο και ισχυρίστηκε ότι πράγματι θα είχε δυσκολία να μετακυλήσει την αύξηση του κόστους στους πελάτες του. (51) Υπενθυμίζεται ότι το ποσοστό της επιχειρηματικής δραστηριότητας σχετικά με το υπό εξέταση προϊόν για τον συγκεκριμένο χρήστη καλύπτει το 15 % έως 25 % των συνολικών επιχειρηματικών δραστηριοτήτων. Η περαιτέρω ανάλυση που πραγματοποιήθηκε μετά την επιβολή των προσωρινών μέτρων επιβεβαίωσε ότι η επίπτωση στα συνολικά κέρδη της εταιρείας θα ήταν περιορισμένη. Ο εν λόγω χρήστης κατέχει ισχυρή θέση στον επιχειρηματικό τομέα που αφορά το υπό εξέταση προϊόν, ιδίως όσον αφορά την αξιοπιστία και την εγγύηση της προμήθειας προς τους πελάτες του. Το στοιχείο αυτό υποδηλώνει ότι ο χρήστης αυτός είναι πιθανόν να μπορεί να μετακυλήσει ένα τουλάχιστον μέρος της αύξησης του κόστους στους πελάτες του. Επομένως, το επιχείρημα αυτό έπρεπε να απορριφθεί. (52) Έπειτα από τη δημοσίευση του κανονισμού για την επιβολή προσωρινού δασμού, εμφανίστηκαν δύο χρήστες και ένας εισαγωγέας οι οποίοι ισχυρίστηκαν ότι θα υπάρξει αρνητική επίπτωση στην επιχειρηματική τους δραστηριότητα από την επιβολή του δασμού αντιντάμπινγκ. (53) Σύμφωνα με τα στοιχεία που υπέβαλε ο ένας από τους δύο αυτούς χρήστες, το τμήμα της επιχειρηματικής δραστηριότητας που περιλαμβάνει τα σύρματα από μολυβδαίνιο αντιπροσωπεύει περίπου το 10 % έως 20 % της συνολικής του δραστηριότητας. Από τα στοιχεία που κατατέθηκαν υπάρχουν ενδείξεις ότι, αν και η επιβολή του δασμού αντιντάμπινγκ είναι πιθανόν να έχει αρνητική επίπτωση στο τμήμα της δραστηριότητάς του που αφορά τα σύρματα από μολυβδαίνιο, η επιχείρηση του εν λόγω χρήστη θα εξακολουθούσε να είναι κερδοφόρα. Όσον αφορά τον άλλο χρήστη, δεν κατατέθηκαν στοιχεία που να τεκμηριώνουν τον ισχυρισμό του. (54) Όσον αφορά τον εισαγωγέα, σημειώνεται ότι παρείχε μόνο συνολικά βασικά στοιχεία σύμφωνα με τα οποία οι εισαγωγές συρμάτων από μολυβδαίνιο από τη ΛΔΚ αντιστοιχούσαν στο 10 % έως 20 % των συνολικών εισαγωγών από τη ΛΔΚ κατά τη διάρκεια της ΠΕ. Η επιχειρηματική του δραστηριότητα που συνδέεται με το μολυβδαίνιο, ως ποσοστό του συνόλου των επιχειρηματικών του δραστηριοτήτων, αντιστοιχούσε σε λιγότερο από το 7 %. Επομένως, βάσει των διαθέσιμων πληροφοριών συνάγεται το συμπέρασμα ότι ενώ τα μέτρα αντιντάμπινγκ είχαν αρνητική επίπτωση στο τμήμα της επιχείρησης που συνδέεται με το μολυβδαίνιο, η γενική επίπτωση στο σύνολο των επιχειρηματικών δραστηριοτήτων της εταιρείας ήταν περιορισμένη. (55) Με βάση τα παραπάνω και ελλείψει άλλων παρατηρήσεων, επιβεβαιώνονται οι αιτιολογικές σκέψεις 93 έως 96 του κανονισμού για την επιβολή προσωρινού δασμού. 6.3. Ανταγωνισμός και στρεβλωτικές επιπτώσεις στο εμπόριο (56) Έπειτα από τη δημοσίευση του κανονισμού για την επιβολή προσωρινού δασμού, εμφανίστηκαν ορισμένα ενδιαφερόμενα μέρη και υποστήριξαν ότι τα μέτρα αντιντάμπινγκ θα οδηγούσαν σε περιορισμό του ανταγωνισμού στην αγορά της Ευρωπαϊκής Ένωσης. (57) Όσον αφορά τον ισχυρισμό αυτόν, πρέπει να επαναληφθεί πως δεδομένου ότι ο δασμός αντιντάμπινγκ καθορίζει εκ νέου ίσους όρους ανταγωνισμού, θα ήταν αναμενόμενο οι κινεζικές εισαγωγές να συνεχιστούν στην αγορά της Ένωσης, αλλά σε μη ζημιογόνες τιμές. Επιπλέον, υπενθυμίζεται ότι υπάρχουν και κάποιες εναλλακτικές πηγές προμήθειας. Κανένα τεκμηριωμένο αποδεικτικό στοιχείο που να ακυρώνει το συμπέρασμα αυτό δεν υποβλήθηκε και συνεπώς επιβεβαιώνονται τα συμπεράσματα που διατυπώνονται στις αιτιολογικές σκέψεις 97 έως 99 του κανονισμού για την επιβολή προσωρινού δασμού. 6.4. Συμπέρασμα σχετικά με το συμφέρον της Ένωσης (58) Με βάση τα παραπάνω, επιβεβαιώνεται ότι δεν υφίστανται επιτακτικοί λόγοι για τους οποίους δεν θα πρέπει να επιβληθούν δασμοί αντιντάμπινγκ στις εισαγωγές συρμάτων από μολυβδαίνιο καταγωγής ΛΔΚ στην προκειμένη περίπτωση. 7. ΟΡΙΣΤΙΚΑ ΜΕΤΡΑ ΑΝΤΙΝΤΑΜΠΙΝΓΚ 7.1. Επίπεδο εξάλειψης της ζημίας (59) Ελλείψει άλλων τεκμηριωμένων παρατηρήσεων που θα μπορούσαν να μεταβάλουν το συμπέρασμα σχετικά με το επίπεδο εξάλειψης της ζημίας, επιβεβαιώνονται οι αιτιολογικές σκέψεις 101 έως 104 του κανονισμού για την επιβολή προσωρινού δασμού. 7.2. Οριστικά μέτρα (60) Με βάση τα προαναφερθέντα και σύμφωνα με το άρθρο 9 παράγραφος 4 του βασικού κανονισμού, πρέπει να επιβληθεί οριστικός δασμός αντιντάμπινγκ σε επίπεδο επαρκές για την εξάλειψη της ζημίας από τις εισαγωγές που αποτέλεσαν αντικείμενο ντάμπινγκ, χωρίς αυτός να υπερβαίνει το περιθώριο ντάμπινγκ που διαπιστώθηκε. Στην προκειμένη περίπτωση, ο δασμολογικός συντελεστής πρέπει να οριστεί στο επίπεδο του διαπιστωθέντος περιθωρίου ζημίας, δηλαδή στο 64,3 %. (61) Όλα τα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η επιβολή οριστικών δασμών αντιντάμπινγκ. Επίσης, τους δόθηκε προθεσμία εντός της οποίας θα μπορούσαν να υποβάλουν τις παρατηρήσεις τους μετά την εν λόγω γνωστοποίηση. Οι παρατηρήσεις που υποβλήθηκαν από τα ενδιαφερόμενα μέρη εξετάστηκαν δεόντως και, όπου κρίθηκε σκόπιμο, τα πορίσματα τροποποιήθηκαν ανάλογα. 7.3. Αναλήψεις υποχρεώσεων (62) Ο κινέζος παραγωγός-εξαγωγέας που συνεργάστηκε πρότεινε ανάληψη υποχρέωσης ως προς τις τιμές σύμφωνα με το άρθρο 8 παράγραφος 1 του βασικού κανονισμού. (63) Ωστόσο, στην εταιρεία αυτή δεν είχε χορηγηθεί ούτε ΚΟΑ ούτε ΑΜ, και αποτελεί, γενικά, πρακτική της Επιτροπής να μην αποδέχεται αναλήψεις υποχρέωσης σε τέτοια περίπτωση, δεδομένου ότι δεν είναι δυνατός ο καθορισμός ατομικού περιθωρίου ντάμπινγκ. Για τους λόγους αυτούς δεν είναι δυνατόν να εξεταστεί περαιτέρω η ανάληψη υποχρέωσης. 7.4. Οριστική είσπραξη του προσωρινού δασμού (64) Δεδομένου του μεγέθους των περιθωρίων ντάμπινγκ που διαπιστώθηκαν και λαμβανομένης υπόψη της ζημίας που προκλήθηκε στον ενωσιακό κλάδο παραγωγής, θεωρείται απαραίτητο να εισπραχθούν οριστικά τα ποσά που καταβλήθηκαν ως εγγύηση βάσει του προσωρινού δασμού αντιντάμπινγκ ο οποίος επιβλήθηκε με τον κανονισμό για την επιβολή προσωρινού δασμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, το οποίο υπάγεται σήμερα στον κωδικό ΣΟ ex81029600 (κωδικός TARIC 8102960010). 2. Ο συντελεστής του οριστικού δασμού αντιντάμπινγκ που εφαρμόζεται στην καθαρή, ελεύθερη στα σύνορα της Ευρωπαϊκής Ένωσης τιμή, πριν από τον δασμό, του προϊόντος που περιγράφεται στην παράγραφο 1 είναι 64,3 %. 3. Εάν δεν υπάρχει διαφορετική διάταξη, εφαρμόζονται οι ισχύουσες διατάξεις για τους τελωνειακούς δασμούς. Άρθρο 2 Εισπράττονται οριστικά τα ποσά που έχουν καταβληθεί ως εγγύηση υπό μορφή προσωρινού δασμού αντιντάμπινγκ, σύμφωνα με τον κανονισμό (ΕΚ) αριθ. 1247/2009 για τις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, το οποίο υπάγεται σήμερα στον κωδικό ΣΟ ex81029600 (κωδικός TARIC 8102960010), και είναι καταγωγής Λαϊκής Δημοκρατίας της Κίνας. Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 14 Ιουνίου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 115/2011 ΤΗΣ ΕΠΙΤΡΟΠΉΣ της 2ας Φεβρουαρίου 2011 για την τροποποίηση του κανονισμού (ΕΚ) αριθ. 748/2009 σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου την 1η Ιανουαρίου 2006 ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 18α παράγραφος 3 στοιχείο α), Εκτιμώντας τα ακόλουθα: (1) Η οδηγία 2003/87/ΕΚ τροποποιήθηκε με την οδηγία 2008/101/ΕΚ του Ευρωπαϊκού Κοινοβουλίου και του Συμβουλίου (2), ώστε να ενταχθούν οι αεροπορικές δραστηριότητες στο σύστημα εμπορίας δικαιωμάτων εκπομπής αερίων θερμοκηπίου εντός της Ευρωπαϊκής Ένωσης. (2) Με τον κανονισμό (ΕΚ) αριθ. 748/2009 της Επιτροπής (3) θεσπίστηκε κατάλογος των φορέων εκμετάλλευσης αεροσκαφών που ασκούσαν αεροπορική δραστηριότητα κατά την έννοια του παραρτήματος I της οδηγίας 2003/87/ΕΚ την 1η Ιανουαρίου 2006 ή μετά την ημερομηνία αυτή. (3) Ο εν λόγω κατάλογος αποσκοπεί στον περιορισμό της διοικητικής επιβάρυνσης των φορέων εκμετάλλευσης αεροσκαφών, με την παροχή πληροφοριών σχετικά με το κράτος μέλος στις ρυθμίσεις του οποίου υπάγεται ένας συγκεκριμένος φορέας εκμετάλλευσης αεροσκαφών, ώστε κάθε φορέας εκμετάλλευσης να γνωρίζει το κράτος μέλος στις ρυθμίσεις του οποίου υπάγεται και, για κάθε κράτος μέλος, να είναι σαφές ποιοι φορείς εκμετάλλευσης υπάγονται στις ρυθμίσεις τους. (4) Η ένταξη στο ενωσιακό σύστημα εμπορίας εκπομπών εξαρτάται από την άσκηση αεροπορικής δραστηριότητας που περιλαμβάνεται στο παράρτημα I της οδηγίας 2003/87/ΕΚ και όχι από την εγγραφή στον κατάλογο φορέων εκμετάλλευσης αεροσκαφών που θεσπίστηκε από την Επιτροπή βάσει του άρθρου 18α παράγραφος 3 της οδηγίας. (5) Ορισμένοι φορείς εκμετάλλευσης αεροσκαφών αναθέτουν σε εταιρείες διαχείρισης ή παροχής υπηρεσιών να καταθέτουν τα σχέδια πτήσης και να καταβάλλουν τα τέλη διαδρομής εξ ονόματός τους. Ως εκ τούτου, συχνά εμφαίνεται στο σχέδιο πτήσης ο κωδικός ICAO (Διεθνής Οργανισμός Πολιτικής Αεροπορίας) της εταιρείας διαχείρισης ή παροχής υπηρεσιών, παρά το γεγονός ότι οι εταιρείες αυτές ενδέχεται να μην είναι φορείς εκμετάλλευσης αεροσκαφών. Ο καλύτερος τρόπος ταυτοποίησης ενός φορέα εκμετάλλευσης ή ιδιοκτήτη αεροσκαφών είναι η παρουσία του κωδικού ICAO ή των στοιχείων νηολογίου στο σχέδιο πτήσης και, συνεπώς, συχνά δεν είναι δυνατόν να ταυτοποιηθεί με βεβαιότητα ο αντίστοιχος φορέας εκμετάλλευσης, εκτός εάν έχει υποβάλει στον Eurocontrol δήλωση στόλου η οποία περιέχει δεδομένα για τα αεροσκάφη που εκμεταλλεύεται. Για την κατάρτιση του επικαιροποιημένου καταλόγου φορέων εκμετάλλευσης αεροσκαφών, η Επιτροπή έλαβε υπόψη τις δηλώσεις με καταλόγους στόλου που της διαβίβασαν φορείς εκμετάλλευσης αεροσκαφών και εταιρείες διαχείρισης και παροχής υπηρεσιών. Ωστόσο, λόγω κενών στις πληροφορίες που διαβιβάστηκαν, στον επικαιροποιημένο κατάλογο εμφαίνονται ορισμένες εταιρείες διαχείρισης ή παροχής υπηρεσιών και ορισμένα στοιχεία νηολογίου αεροσκαφών. (6) Κατά συνέπεια, ο κανονισμός (ΕΚ) αριθ. 748/2009 πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 748/2009 αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Φεβρουαρίου 2011.

Ευρωπαϊκοί Οργανισμοί

Διεθείς οργανισμοί

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 313/2012 ΤΗΣ ΕΠΙΤΡΟΠΉΣ της 12ης Απριλίου 2012 για την τροποποίηση των παραρτημάτων IV και VIII του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 8 παράγραφος 2 στοιχείο α) και το άρθρο 40, Εκτιμώντας τα ακόλουθα: (1) Στο παράρτημα VIII του κανονισμού (ΕΚ) αριθ. 73/2009 καθορίζονται για κάθε κράτος μέλος τα ανώτατα όρια για όλα τα δικαιώματα ενίσχυσης που μπορούν να χορηγηθούν στη διάρκεια ενός ημερολογιακού έτους. Σύμφωνα με το άρθρο 40 παράγραφος 1 δεύτερο εδάφιο, θα πρέπει να προσαρμοστεί το παράρτημα VIII για να ληφθούν υπόψη οι κοινοποιήσεις των κρατών μελών σύμφωνα με το άρθρο 188α παράγραφος 3 του κανονισμού (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (2), όσον αφορά τον οίνο. (2) Σύμφωνα με το άρθρο 188α παράγραφος 3 του κανονισμού (ΕΚ) αριθ. 1234/2007 και το άρθρο 40 παράγραφος 1 δεύτερο εδάφιο του κανονισμού (ΕΚ) αριθ. 73/2009, η Γερμανία, η Ελλάδα, η Ισπανία, η Γαλλία, η Ιταλία, το Λουξεμβούργο, η Αυστρία, η Πορτογαλία και η Σλοβενία κοινοποίησαν στην Επιτροπή τις εκτάσεις που αποτέλεσαν αντικείμενο εκρίζωσης και τον περιφερειακό μέσο όρο της αξίας των δικαιωμάτων που αναφέρονται στο παράρτημα IX σημείο Β του κανονισμού (ΕΚ) αριθ. 73/2009. (3) Το παράρτημα IV του κανονισμού (ΕΚ) αριθ. 73/2009 ορίζει για κάθε κράτος μέλος τα ανώτατα όρια για τα συνολικά ποσά των άμεσων ενισχύσεων, χωρίς διαφοροποίηση, που μπορούν να χορηγηθούν κατά τη διάρκεια του ημερολογιακού έτους στο οικείο κράτος μέλος. (4) Κατόπιν των κοινοποιήσεων των κρατών μελών σύμφωνα με το άρθρο 188α παράγραφος 3 του κανονισμού (ΕΚ) αριθ. 1234/2007 και το άρθρο 40 παράγραφος 1 δεύτερο εδάφιο του κανονισμού (ΕΚ) αριθ. 73/2009, πρέπει να αυξηθούν τα συνολικά ανώτατα ποσά των άμεσων ενισχύσεων που μπορούν να χορηγηθούν. Ως εκ τούτου, σύμφωνα με το άρθρο 8 παράγραφος 2 στοιχείο α) του κανονισμού (ΕΚ) αριθ. 73/2009, θα πρέπει να αναθεωρηθούν τα ανώτατα όρια του παραρτήματος IV του κανονισμού αυτού. (5) Συνεπώς, θα πρέπει να τροποποιηθούν αναλόγως τα παραρτήματα IV και VIII του κανονισμού (ΕΚ) αριθ. 73/2009. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα IV και VIII του κανονισμού (ΕΚ) αριθ. 73/2009 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Απριλίου 2012.

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 643/2010 ΤΗΣ ΕΠΙΤΡΟΠΉΣ της 20ής Ιουλίου 2010 σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), τον κανονισμό (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (2), και ιδίως το άρθρο 138 παράγραφος 1, Εκτιμώντας τα ακόλουθα: Ο κανονισμός (ΕΚ) αριθ. 1580/2007 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών κατά την εισαγωγή από τρίτες χώρες, για τα προϊόντα και τις περιόδους που ορίζονται στο παράρτημα XV μέρος A, του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές κατά την εισαγωγή που αναφέρονται στο άρθρο 138 του κανονισμού (ΕΚ) αριθ. 1580/2007 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει οτις 21 Ιουλίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιουλίου 2010.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 718/2012 ΤΗΣ ΕΠΙΤΡΟΠΉΣ της 7ης Αυγούστου 2012 για την 176η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με το δίκτυο της Αλ Κάιντα (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5, Εκτιμώντας τα ακόλουθα: (1) Το παράρτημα I του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και οικονομικών πόρων. (2) Στις 26 Ιουλίου 2012, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει ένα φυσικό πρόσωπο από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Κατά συνέπεια, το παράρτημα I του κανονισμού (ΕΚ) αριθ. 881/2002 πρέπει να τροποποιηθεί ανάλογα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Αυγούστου 2012.

Δημόσια ασφάλεια


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 824/2011 ΤΟΥ ΣΥΜΒΟΥΛΊΟΥ της 12ης Αυγούστου 2011 για την περάτωση της μερικής επανέναρξης της έρευνας για την ενδιάμεση επανεξέταση των μέτρων αντιντάμπινγκ που αφορούν τις εισαγωγές ταινιών τερεφθαλικού πολυαιθυλενίου (PET) καταγωγής Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 και το άρθρο 11 παράγραφοι 3 και 6, Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), ύστερα από διαβουλεύσεις με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Ισχύοντα μέτρα (1) Με τον κανονισμό (ΕΚ) αριθ. 1676/2001 (2) («αρχικός κανονισμός») το Συμβούλιο επέβαλε οριστικό δασμό αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής, μεταξύ άλλων, Ινδίας. Στις 8 Μαρτίου 2006, με τον κανονισμό (ΕΚ) αριθ. 366/2006 του Συμβουλίου (3) («τροποποιητικός κανονισμός») και ύστερα από έρευνα για τη μερική επανέναρξη της ενδιάμεσης επανεξέτασης, τροποποιήθηκε ο δασμός αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας. (2) Στις 6 Νοεμβρίου 2007, με τον κανονισμό (ΕΚ) αριθ. 1292/2007 του Συμβουλίου (4) («κανονισμός για την επανεξέταση») και ύστερα από επανεξέταση λόγω της λήξης των μέτρων, επιβεβαιώθηκε ο δασμός αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας. (3) H MTZ Polyfilms Ltd («MTZ Polyfilms»), ένας ινδός παραγωγός εξαγωγέας που συνεργάστηκε στις προαναφερθείσες έρευνες, απέκτησε ατομικό δασμολογικό συντελεστή βάσει του αρχικού κανονισμού. Ο εν λόγω δασμολογικός συντελεστής επανεξετάστηκε από τον τροποποιητικό κανονισμό. (4) Στις 19 Μαΐου 2006, η MTZ Polyfilms υπέβαλε αίτηση (5) στο Γενικό Δικαστήριο («Πρωτοδικείο» πριν από την έναρξη ισχύος της συνθήκης της Λισαβόνας), ζητώντας την ακύρωση του τροποποιητικού κανονισμού στο μέτρο που εφαρμόζεται στην MTZ Polyfilms. (5) Με την απόφασή του στις 17 Νοεμβρίου 2009 στην υπόθεση T-143/06 (6), το Γενικό Δικαστήριο ακύρωσε τον τροποποιητικό κανονισμό στον βαθμό που επιβάλλει δασμό αντιντάμπινγκ στην MTZ Polyfilms («απόφαση»). Το Γενικό Δικαστήριο διαπίστωσε ότι ο τροποποιητικός κανονισμός εκδόθηκε σε εσφαλμένη νομική βάση. Συγκεκριμένα, έκρινε ότι το άρθρο 11 παράγραφος 3 του βασικού κανονισμού δεν μπορούσε να χρησιμεύσει ως νομική βάση η οποία παρέχει τη δυνατότητα στα θεσμικά όργανα να παρεκκλίνουν, κατά τον καθορισμό της τιμής εξαγωγής, από την εφαρμογή της μεθοδολογίας που προβλέπεται στο άρθρο 2 παράγραφοι 8 και 9 του βασικού κανονισμού. (6) Στις 13 Μαΐου 2011, με τον εκτελεστικό κανονισμό (ΕΕ) αριθ. 469/2011 του Συμβουλίου (7), ο οριστικός δασμός αντιντάμπινγκ στις εισαγωγές ταινιών τερεφθαλικού πολυαιθυλενίου (PET) καταγωγής Ινδίας τροποποιήθηκε λόγω της λήξης στις 9 Μαρτίου 2011 του αντισταθμιστικού δασμού που ίσχυε παράλληλα μέχρι τότε. 1.2. Μερική επανέναρξη (7) Στις 20 Μαΐου 2010, δημοσιεύθηκε σχετική ανακοίνωση (8) στην Επίσημη Εφημερίδα της Ευρωπαϊκής Ένωσης. Με την ανακοίνωση τα ενδιαφερόμενα μέρη ενημερώθηκαν ότι, κατόπιν της απόφασης του Γενικού Δικαστηρίου που αναφέρεται στην αιτιολογική σκέψη 5, οι εισαγωγές στην Ευρωπαϊκή Ένωση ταινιών PET που κατασκευάζονται από την MTZ Polyfilms δεν υπόκεινταν πλέον στα μέτρα αντιντάμπινγκ που επιβλήθηκαν με τον τροποποιητικό κανονισμό και τον κανονισμό για την επανεξέταση και ότι οι οριστικοί δασμοί αντιντάμπινγκ που καταβλήθηκαν σύμφωνα με τους εν λόγω κανονισμούς για το υπό εξέταση προϊόν που κατασκευάζεται από την MTZ Polyfilms έπρεπε να επιστραφούν ή να διαγραφούν. (8) Επίσης, με την ανακοίνωση άρχισε εκ νέου μερικώς η σχετική έρευνα ενδιάμεσης επανεξέτασης των μέτρων αντιντάμπινγκ αναφορικά με τις εισαγωγές ταινιών PET καταγωγής, μεταξύ άλλων, Ινδίας, ώστε να εφαρμοστεί η προαναφερθείσα απόφαση του Γενικού Δικαστηρίου όσον αφορά την MTZ Polyfilms. (9) Επιπλέον, με την ίδια ανακοίνωση, η MTZ Polyfilms κλήθηκε, αν έκρινε ότι δεν ισχύουν πλέον ορισμένες πτυχές των πορισμάτων που οδήγησαν στην έκδοση του τροποποιητικού κανονισμού εκτός από τα αναφερόμενα στην αιτιολογική σκέψη 5, να υποβάλει μια δεόντως τεκμηριωμένη αίτηση για επανεξέταση σύμφωνα με τις διατάξεις του άρθρου 11 παράγραφος 3 του βασικού κανονισμού. (10) Η Επιτροπή συμβούλευσε επίσημα την MTZ Polyfilms, τους εκπροσώπους της χώρας εξαγωγής, τους άλλους ινδούς παραγωγούς εξαγωγείς οι οποίοι συνεργάστηκαν στην έρευνα που οδήγησε στην έκδοση του τροποποιητικού κανονισμού και τον κλάδο παραγωγής της Ένωσης για τη μερική επανέναρξη της έρευνας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίστηκε στην ανακοίνωση. (11) Παρατηρήσεις υπέβαλαν οι δύο παραγωγοί εξαγωγείς στην Ινδία (ένας από τους οποίους ήταν το άμεσα ενδιαφερόμενο μέρος, δηλαδή η MTZ Polyfilms) και ο κλάδος παραγωγής της Ένωσης. 2. ΕΚΤΕΛΕΣΗ ΤΗΣ ΑΠΟΦΑΣΗΣ 2.1. Προκαταρκτική παρατήρηση (12) Ως προκαταρκτική παρατήρηση είναι σημαντικό να σημειωθεί ότι η MTZ Polyfilms δεν ανταποκρίθηκε στην πρόσκληση που αναφέρθηκε στην αιτιολογική σκέψη 9. 2.2. Παρατηρήσεις των ενδιαφερόμενων μερών (13) Η MTZ Polyfilms ισχυρίστηκε ότι η μερική επανέναρξη της έρευνας για την επανεξέταση είναι παράνομη διότι δεν υπάρχει ειδική διάταξη στο βασικό κανονισμό που να παρέχει τη δυνατότητα επανέναρξης της έρευνας. Η ίδια εταιρεία ισχυρίστηκε επίσης ότι η παραπομπή της Επιτροπής που περιέχεται στην ανακοίνωση που αναφέρθηκε στην αιτιολογική σκέψη 7 και αφορά την απόφαση στην υπόθεση IPS («απόφαση IPS») (9) ήταν εσφαλμένη επειδή η απόφαση αυτή αφορούσε διαδικασία αντιντάμπινγκ που είχε ξεκινήσει σε ένα διαφορετικό νομικό πλαίσιο δεδομένου ότι, σύμφωνα με τον τότε ισχύοντα βασικό κανονισμό, μια διαδικασία αντιντάμπινγκ αποτελούνταν από αρκετά στάδια που περιλάμβαναν την αρχική έρευνα και όλες τις επακόλουθες έρευνες επανεξέτασης. Επομένως, η απόφαση IPS έδωσε τη δυνατότητα έναρξης νέας έρευνας στο πλαίσιο μιας συνεχούς διαδικασίας. Η διάκριση μεταξύ διαδικασίας και έρευνας είχε διαγραφεί από τον βασικό κανονισμό το 1995 και, στην παρούσα περίπτωση, η Επιτροπή δεν είχε ξεκινήσει νέα έρευνα στο πλαίσιο διαδικασίας αλλά άρχισε εκ νέου έρευνα η οποία, σύμφωνα με την MTZ Polyfilms, είχε ήδη ολοκληρωθεί με την επιβολή οριστικών μέτρων. Σύμφωνα με την MTZ Polyfilms, η υπόθεση IPS δεν θα μπορούσε να αποτελέσει προηγούμενο διότι βασίστηκε στον κανονισμό (ΕΟΚ) αριθ. 2423/88 του Συμβουλίου, της 11ης Ιουλίου 1988, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (10) («πρώην βασικός κανονισμός»), σύμφωνα με τον οποίο δεν εφαρμόζονταν ακόμη οι υποχρεωτικές προθεσμίες, ιδιαίτερα η μέγιστη προθεσμία για την ολοκλήρωση έρευνας επανεξέτασης των δεκαπέντε μηνών από την ημερομηνία έναρξης. Ισχυρίστηκε ότι στη συγκεκριμένη περίπτωση, η προθεσμία των δεκαπέντε μηνών έληξε λίγο μετά την επανέναρξη στις 20 Μαΐου 2010, δεδομένου ότι τα τροποποιημένα μέτρα επιβλήθηκαν πάνω από δεκατέσσερις μήνες μετά την έναρξη της έρευνας για τη μερική ενδιάμεση επανεξέταση. Τέλος, σύμφωνα με την MTZ Polyfilms, η απόφαση δεν απαίτησε μέτρα εφαρμογής δεδομένου ότι είναι σαφής ως προς όλες τις σημαντικές πτυχές, απλή και χωρίς συγκεκριμένες επιφυλάξεις και/ή χαρακτηρισμούς που θα ακύρωναν τον τροποποιητικό κανονισμό όσον αφορά τις εισαγωγές στην Ένωση ταινιών PET που κατασκευάζονται από την MTZ Polyfilms. (14) Ένας άλλος ινδός παραγωγός εξαγωγέας ταινιών PET, που είχε συνεργαστεί στην ενδιάμεση επανεξέταση, ισχυρίστηκε ότι, εφόσον κατά τον υπολογισμό του περιθωρίου ντάμπινγκ τα θεσμικά όργανα είχαν εφαρμόσει την ίδια προσέγγιση που καταδίκασε το Γενικό Δικαστήριο στην απόφασή του, τα θεσμικά όργανα θα πρέπει τώρα να επανεξετάσουν και τη μεθοδολογία για τον υπολογισμό του ντάμπινγκ αυτής της εταιρείας, που οδήγησε σε απουσία περιθωρίου ντάμπινγκ. (15) Ο κλάδος παραγωγής της Ένωσης ισχυρίστηκε ότι, επειδή το Γενικό Δικαστήριο ακύρωσε τον τροποποιητικό κανονισμό στο βαθμό που επέβάλλε δασμό αντιντάμπινγκ στην MTZ Polyfilms, ο ατομικός δασμολογικός συντελεστής που υπολογίστηκε και επιβλήθηκε το 2001 πρέπει να επιβληθεί εκ νέου επειδή, στην ενδιάμεση επανεξέταση, διαπιστώθηκε ότι η MTZ Polyfilms ασκεί ακόμη ντάμπινγκ με μεγάλο περιθώριο. Σε αυτό το πλαίσιο, επισήμανε επίσης ένα μακροχρόνιο μοντέλο καταστρατήγησης και απάτης όσον αφορά την καταγωγή που, σύμφωνα με τους ισχυρισμούς, ακολουθούν οι ινδοί εξαγωγείς. Επιπλέον, ισχυρίστηκε ότι υπήρχε μια τεράστια πλεονάζουσα ικανότητα στην Ινδία και ότι σε αρκετές άλλες μεγάλες παγκόσμιες εμπορικές αγορές είχαν θεσπιστεί μέτρα άμυνας κατά των ταινιών PET από την Ινδία, που θα οδηγούσαν αναπόφευκτα σε μεγαλύτερους όγκους εισαγωγών ταινιών PET που κατασκευάζονται από την MTZ Polyfilms στην αγορά της Ένωσης. (16) Ο κλάδος παραγωγής της Ένωσης ζήτησε επίσης από την Επιτροπή να εξασφαλίσει την καταγραφή των εισαγωγών, δεδομένου ότι έκρινε ότι είχαν ικανοποιηθεί οι δύο προϋποθέσεις για την καταγραφή αυτή που περιλαμβάνονται στο άρθρο 10 παράγραφος 4 του βασικού κανονισμού. 2.3. Ανάλυση σχολίων (17) Όσον αφορά τον ισχυρισμό ότι η επανέναρξη είναι παράνομη, υπενθυμίζεται ότι στην απόφαση IPS το Γενικό Δικαστήριο αναγνώρισε ότι, όταν η διαδικασία αποτελείται από αρκετά διοικητικά βήματα, η ακύρωση ενός από αυτά δεν ακυρώνει τη διαδικασία στο σύνολό της. Η διαδικασία αντιντάμπινγκ αποτελεί παράδειγμα τέτοιας διαδικασίας με πολλαπλά βήματα. Επομένως, η ακύρωση του τροποποιητικού κανονισμού όσον αφορά ένα μέρος δεν συνεπάγεται την ακύρωση όλης της διαδικασίας που έγινε πριν από την έκδοση του εν λόγω κανονισμού. Επιπλέον, σύμφωνα με το άρθρο 266 της συνθήκης για τη λειτουργία της Ευρωπαϊκής Ένωσης («ΣΛΕΕ»), τα θεσμικά όργανα της Ευρωπαϊκής Ένωσης είναι υποχρεωμένα να συμμορφωθούν με την απόφαση του Δικαστηρίου. Αυτό συνεπάγεται επίσης τη δυνατότητα διόρθωσης των πτυχών του τροποποιητικού κανονισμού που οδήγησαν στην ακύρωσή του, αφήνοντας ταυτόχρονα απαράλλαχτα τα αδιαμφισβήτητα μέρη που δεν επηρεάζονται από την απόφαση του Δικαστηρίου - όπως υποστηρίχθηκε στην υπόθεση C-458/98 P (11) («υπόθεση για την προσφυγή IPS»). Λαμβάνοντας υπόψη τα παραπάνω, ο ισχυρισμός ότι δεν υπάρχει νομική βάση για τη μερική επανέναρξη της έρευνας για την επανεξέταση κρίθηκε αδικαιολόγητος. (18) Ο ισχυρισμός ότι η εισαγωγή προθεσμιών για την ολοκλήρωση των ερευνών αντιντάμπινγκ δεν αφήνει την Επιτροπή να ακολουθήσει την προσέγγιση στην οποία βασίστηκε η υπόθεση IPS κρίθηκε αδικαιολόγητος. Θεωρείται ότι αυτή η προθεσμία δεν είναι ενδεδειγμένη για την εκτέλεση απόφασης του Δικαστηρίου της Ευρωπαϊκής Ένωσης. Πράγματι, η προθεσμία αυτή διέπει μόνο την ολοκλήρωση της αρχικής έρευνας επανεξέτασης από την ημερομηνία έναρξης έως την ημερομηνία της οριστικής δράσης και δεν αφορά καμία επόμενη ενέργεια που ενδέχεται να πρέπει να ληφθεί, για παράδειγμα, κατόπιν δικαστικής επανεξέτασης. Πρέπει να σημειωθεί ότι το Γενικό Δικαστήριο δεν έχει εκδώσει αποφάσεις που βασίζονται σε αυτό το σκεπτικό, δεδομένου ότι θα καθιστούσε αδύνατη την ολοκλήρωση οποιασδήποτε έρευνας αντιντάμπινγκ που έχει ακυρωθεί από το Γενικό Δικαστήριο προκειμένου να ληφθούν υπόψη τα πορίσματα του Γενικού Δικαστηρίου (όπως προβλέπεται στο άρθρο 266 της ΣΛΕΕ). Πράγματι, η απόφαση του Γενικού Δικαστηρίου θα εκδίδεται πάντα μετά την εκπνοή της προθεσμίας για την έρευνα. (19) Όσον αφορά τον ισχυρισμό του άλλου ινδού παραγωγού εξαγωγέα ταινιών PET, υπενθυμίζεται ότι το Γενικό Δικαστήριο ακύρωσε τον τροποποιητικό κανονισμό μόνο στο βαθμό που επιβάλλει δασμό αντιντάμπινγκ στην MTZ Polyfilms. Συνεπώς, η απόφαση δεν αποτελεί βάση για επανεξέταση της προσέγγισης και/ή των υπολογισμών όσον αφορά άλλους παραγωγούς εξαγωγείς. Συνεπώς, ο ισχυρισμός αυτός πρέπει να απορριφθεί. (20) Σχετικά με τον ισχυρισμό του κλάδου παραγωγής της Ένωσης που αναφέρεται στην αιτιολογική σκέψη 15, το σκεπτικό στην αιτιολογική σκέψη 17 είναι επίσης βάσιμο, δηλαδή, σύμφωνα με τη νομολογία, αν το Δικαστήριο της Ευρωπαϊκής Ένωσης αποφασίσει ότι έχει πραγματοποιηθεί παρανομία, η Επιτροπή μπορεί να αρχίσει ξανά έρευνα τη χρονική στιγμή πριν πραγματοποιηθεί η παρανομία. Επομένως, δεν υπάρχει άμεση ανάγκη προσφυγής σε δεδομένα που είχαν καταρτιστεί προηγουμένως, όπως ισχυρίστηκε ο κλάδος παραγωγής της Ένωσης. (21) Όσον αφορά το αίτημα του κλάδου παραγωγής της Ένωσης για την καταγραφή των εισαγωγών, με βάση τις πληροφορίες στην αίτηση και σύμφωνα με τα στατιστικά δεδομένα που διαθέτει η Επιτροπή, συμπεραίνεται ότι δεν ικανοποιείται η προϋπόθεση που αναφέρεται στο άρθρο 10 παράγραφος 4 στοιχείο β) του βασικού κανονισμού, δηλαδή σημαντική αύξηση των σχετικών εισαγωγών (βλέπε και αιτιολογική σκέψη 24). Επομένως, η αίτηση για καταγραφή απορρίφθηκε. 2.4. Έρευνα (22) Όπως αναφέρεται στην αιτιολογική σκέψη 5, το Γενικό Δικαστήριο ακύρωσε τον τροποποιητικό κανονισμό όσον αφορά την MTZ Polyfilms δεδομένου ότι έκρινε ότι το άρθρο 11 παράγραφος 3 του βασικού κανονισμού δεν μπορεί να αποτελέσει νομική βάση ώστε να μπορούν τα θεσμικά όργανα, όταν καθορίζουν την τιμή εξαγωγής, να ακολουθούν τη μεθοδολογία που περιγράφεται στο άρθρο 2 παράγραφοι 8 και 9 του βασικού κανονισμού. Σημειώνεται επίσης ότι εξακολουθούν να ισχύουν επίσημα όλα τα πορίσματα του κανονισμού για την επανεξέταση, εκτός από αυτά που το Γενικό Δικαστήριο διαπίστωσε ότι είναι εσφαλμένα. Αυτό ισχύει, ιδιαίτερα, για το πόρισμα ότι υπήρχαν σημαντικές αλλαγές στις περιστάσεις που δικαιολογούν τροποποίηση του δασμού αντιντάμπινγκ που εφαρμόζεται στην MTZ Polyfilms. Επομένως, αυτή η πτυχή της επανεξέτασης δεν αποτέλεσε αντικείμενο νέας έρευνας στο πλαίσιο της τρέχουσας διαδικασίας. Κατά τη διάρκεια της περιόδου έρευνας επανεξέτασης («ΠΕΕ»), η MTZ Polyfilms εξήγαγε το υπό εξέταση προϊόν στην Ένωση στο πλαίσιο ανάληψης υποχρέωσης ως προς την τιμή και αυτές οι πωλήσεις τήρησαν τους όρους της ανάληψης υποχρέωσης, δηλαδή έγιναν σε τιμές που ξεπερνούσαν τις συμφωνηθείσες ελάχιστες τιμές. Για τους λόγους που εξηγήθηκαν στον κανονισμό για την επανεξέταση, επιβεβαιώνεται ότι οι τιμές εξαγωγής στην Ένωση κατά την ΠΕΕ δεν μπορούν να χρησιμοποιηθούν για τον υπολογισμό του περιθωρίου ντάμπινγκ της MTZ Polyfilms. (23) Λαμβάνοντας υπόψη τα παραπάνω, η τρέχουσα έρευνα περιορίστηκε σε ανάλυση των στοιχείων που διαθέτουν τα θεσμικά όργανα όσον αφορά τις δραστηριότητες εξαγωγής της MTZ Polyfilms. Σε αυτό το πλαίσιο, όπως αποφάνθηκε το Δικαστήριο στην απόφαση IPS, όταν τα θεσμικά όργανα αρχίζουν έρευνα αντιντάμπινγκ σύμφωνα με απόφαση που ακυρώνει κανονισμό με τον οποίο επιβάλλονται δασμοί αντιντάμπινγκ, δικαιούνται να λάβουν υπόψη τις πρόσφατες πληροφορίες, περιλαμβάνοντας πληροφορίες που χρονολογούνται από την περίοδο έρευνας και μετά. Από την απόφαση IPS προκύπτει επίσης ότι η δυνατότητα να λαμβάνονται υπόψη πρόσφατες πληροφορίες ισχύει και για τις επανεξετάσεις, όπως συμβαίνει στην προκειμένη περίπτωση. (24) Σημειώνεται ότι μετά την έναρξη ισχύος του τροποποιητικού κανονισμού και σύμφωνα με τις διαθέσιμες στατιστικές πληροφορίες, οι όγκοι εισαγωγών ταινιών PET που κατασκευάζονται από την MTZ Polyfilms μειώθηκαν σημαντικά ή και σταμάτησαν από το 2008 και μετά. Επιπλέον, το Συμβούλιο σημειώνει ότι η απόφαση για την ακύρωση του κανονισμού για την επανεξέταση όσον αφορά την MTZ Polyfilms εκδόθηκε στις 17 Νοεμβρίου 2009. Η ανακοίνωση που περιλαμβάνεται στην αιτιολογική σκέψη 7, στην οποία αναφέρθηκε ότι σύμφωνα με απόφαση του Γενικού Δικαστηρίου οι εισαγωγές PET που κατασκευάστηκαν από την MTZ Polyfilms δεν υπόκεινται πλέον σε μέτρα αντιντάμπινγκ, δημοσιεύθηκε στις 20 Μαΐου 2010. Αυτό σημαίνει ότι για πάνω από ένα έτος στις εισαγωγές αυτές είχαν επιβληθεί μόνο αντισταθμιστικοί και τελωνειακοί δασμοί και όχι δασμός αντιντάμπινγκ. Σε αυτό το πλαίσιο, τα στοιχεία που συγκεντρώθηκαν βάσει του άρθρου 14 παράγραφος 6 του βασικού κανονισμού δείχνουν ότι τα τελευταία χρόνια δεν έγιναν τέτοιες εισαγωγές. 2.5. Συμπέρασμα (25) Λαμβάνοντας υπόψη όλα τα προαναφερόμενα, ιδιαίτερα το περιορισμένο πεδίο της εν λόγω έρευνας, η οποία, βάσει της απόφασης του Δικαστηρίου, δεν επανεξέτασε τα πορίσματα για την αλλαγή των περιστάσεων και τη μη διαθεσιμότητα αξιόπιστης τιμής εξαγωγής, το Συμβούλιο συμπεραίνει ότι δεν είναι σκόπιμο να υπολογιστεί εκ νέου το περιθώριο ντάμπινγκ για την MTZ Polyfilms ούτε να επιβληθεί ξανά δασμός αντιντάμπινγκ στις εξαγωγές ταινιών PET που κατασκευάζονται από την MTZ Polyfilms. Κατά συνέπεια, συμπεραίνεται ότι η έρευνα επανεξέτασης που άρχισε για την εφαρμογή των πορισμάτων του Γενικού Δικαστηρίου θα πρέπει να περατωθεί χωρίς να επιβληθεί ξανά δασμός. (26) Όλα τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων επρόκειτο να περατωθεί η μερική επανέναρξη της έρευνας για την ενδιάμεση επανεξέταση αντιντάμπινγκ όσον αφορά τις εισαγωγές ταινιών τερεφθαλικού πολυαιθυλενίου (PET) καταγωγής Ινδίας. Ο ενωσιακός κλάδος παραγωγής υπέβαλε παρατηρήσεις και επανέλαβε, όπως αναφέρεται στην αιτιολογική σκέψη 15, ότι ο ατομικός δασμολογικός συντελεστής που υπολογίστηκε και επιβλήθηκε το 2001 πρέπει να επιβληθεί εκ νέου στην MTZ Polyfilms και εξέφρασε την άποψη ότι η μείωση των εξαγωγών της MTZ Polyfilms στην Ένωση δεν σημαίνει ότι στο μέλλον δεν είναι πιθανό η εταιρεία να εμπλακεί σε ζημιογόνο ντάμπινγκ. Ο ενωσιακός κλάδος παραγωγής τόνισε επίσης ότι ο συνολικός όγκος των εισαγωγών ταινιών PET από την Ινδία έχει αυξηθεί πρόσφατα. Οι παρατηρήσεις στην αιτιολογική σκέψη 15 έχουν ήδη απαντηθεί στην αιτιολογική σκέψη 20. Όσον αφορά την πιθανή μελλοντική συμπεριφορά της MTZ Polyfilms, κρίνεται ότι η απουσία εισαγωγών από την εταιρεία για μεγάλο χρονικό διάστημα, κατά τη διάρκεια του οποίου είχαν υποβληθεί σε χαμηλό δασμολογικό συντελεστή, όπως εξηγείται στην αιτιολογική σκέψη 24, δείχνει σαφώς ότι η εταιρεία δεν είναι πιθανό να ασκήσει ζημιογόνο ντάμπινγκ. Παρά το γεγονός ότι οι πρόσφατες εισαγωγές από την Ινδία έχουν αυξηθεί, οι εισαγωγές από την MTZ Polyfilms έχουν παραμείνει μηδενικές, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Περατώνεται η μερική επανέναρξη της έρευνας για την ενδιάμεση επανεξέταση των μέτρων αντιντάμπινγκ που αφορούν τις εισαγωγές ταινιών τερεφθαλικού πολυαιθυλενίου (PET) καταγωγής Ινδίας που κατασκευάζονται από την MTZ Polyfilms. 2. Οι εισαγωγές ταινιών τερεφθαλικού πολυαιθυλενίου (PET) καταγωγής Ινδίας που κατασκευάζονται από την MTZ Polyfilms δεν υπόκεινται σε δασμό αντιντάμπινγκ βάσει της παρούσας διαδικασίας. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Αυγούστου 2011.

Εμπορικές πράξεις

Εμπορική νομοθεσία

Χημική βιομηχανία


ΑΠΌΦΑΣΗ ΤΗΣ ΕΠΙΤΡΟΠΉΣ της 25ης Ιουνίου 2010 για την τροποποίηση της απόφασης 2008/855/ΕΚ όσον αφορά μέτρα ελέγχου της υγείας των ζώων σχετικά με την κλασική πανώλη των χοίρων σε αγριόχοιρους [κοινοποιηθείσα υπό τον αριθμό Ε(2010) 4170] (Κείμενο που παρουσιάζει ενδιαφέρον για τον ΕΟΧ) (2010/354/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Στην απόφαση 2008/855/ΕΚ της Επιτροπής, της 3ης Νοεμβρίου 2008, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (3) θεσπίζονται ορισμένα μέτρα ελέγχου που αφορούν την κλασική πανώλη των χοίρων στα κράτη μέλη ή σε περιφέρειές τους που καθορίζονται στο παράρτημα της εν λόγω απόφασης. (2) Το παράρτημα της απόφασης 2008/855/ΕΚ περιλαμβάνει τρία τμήματα, ανάλογα με την επιδημιολογική κατάσταση που επικρατεί στις περιοχές που απαριθμούνται σε αυτά. Στα μέρη Ι και ΙΙ του εν λόγω παραρτήματος απαριθμούνται οι περιοχές των κρατών μελών στις οποίες η επιδημιολογική κατάσταση όσον αφορά τους αγριόχοιρους θεωρείται η πλέον ευνοϊκή. (3) Παρόλο που οι αγριόχοιροι περιλαμβάνονται στο πεδίο εφαρμογής της απόφασης 2008/855/ΕΚ, τα μέτρα ελέγχου που προβλέπονται στην εν λόγω απόφαση αφορούν κατ’ εξοχήν χοίρους που εκτρέφονται σε εκμεταλλεύσεις και τα παράγωγα προϊόντα τους. (4) Η απόφαση 2002/106/ΕΚ της Επιτροπής (4) θεσπίζει τις διαγνωστικές διαδικασίες, τις μεθόδους δειγματοληψίας και τα κριτήρια για την αξιολόγηση των εργαστηριακών δοκιμών επιβεβαίωσης της κλασικής πανώλους των χοίρων. (5) Για τη βελτίωση του ελέγχου της εξάπλωσης της κλασικής πανώλους των χοίρων, κρίνεται σκόπιμη η πρόβλεψη ορισμένων μέτρων ελέγχου για την υγεία των ζώων που αφορούν συγκεκριμένα τους αγριόχοιρους που έχουν προσβληθεί από την εν λόγω νόσο. Ειδικότερα, πρέπει να απαγορευτεί η αποστολή παρτίδων ζώντων αγριόχοιρων και νωπού κρέατος, παρασκευασμάτων κρέατος και προϊόντων κρέατος που αποτελούνται από ή περιέχουν τέτοιου είδους κρέας από τις περιοχές που απαριθμούνται στο παράρτημα της απόφασης 2008/855/ΕΚ. (6) Ωστόσο κρίνεται σκόπιμο να επιτρέπεται η αποστολή παρτίδων νωπού κρέατος αγριόχοιρων, παρασκευασμάτων κρέατος και προϊόντων κρέατος που αποτελούνται από ή περιέχουν τέτοιου είδους κρέας από τις εν λόγω περιοχές σε άλλες περιοχές που δεν απαριθμούνται στο παράρτημα της απόφασης 2008/855/ΕΚ, υπό την προϋπόθεση ότι διενεργούνται ορολογικοί έλεγχοι σύμφωνα με την απόφαση 2002/106/ΕΚ, ότι τα αποτελέσματα των δοκιμών είναι αρνητικά και ότι η αρμόδια κτηνιατρική αρχή του τόπου προορισμού έχει δώσει την προέγκρισή της. (7) Συνεπώς, η απόφαση 2008/855/ΕΚ θα πρέπει να τροποποιηθεί αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στην οδηγία 2008/855/ΕΚ προστίθεται το ακόλουθο άρθρο 8β: «Άρθρο 8β Μέτρα που αφορούν ζώντες αγριόχοιρους, τα παρασκευάσματα κρέατος και τα προϊόντα κρέατος που αποτελούνται από ή περιέχουν κρέας αγριόχοιρων 1. Τα ενδιαφερόμενα κράτη μέλη των οποίων ορισμένες περιοχές απαριθμούνται στο παράρτημα εξασφαλίζουν ότι: α) δεν αποστέλλονται ζώντες αγριόχοιροι από τις περιοχές που απαριθμούνται στο παράρτημα σε άλλα κράτη μέλη ή σε άλλες περιοχές που βρίσκονται στο έδαφος του ίδιου κράτους μέλους· β) δεν αποστέλλονται παρτίδες νωπού κρέατος αγριόχοιρων, παρασκευασμάτων κρέατος και προϊόντων κρέατος που αποτελούνται από ή περιέχουν τέτοιου είδους κρέας από τις περιοχές που απαριθμούνται στο παράρτημα σε άλλα κράτη μέλη ή σε άλλες περιοχές που βρίσκονται στο έδαφος του ίδιου κράτους μέλους· 2. Κατά παρέκκλιση από την παράγραφο 1 στοιχείο β), τα ενδιαφερόμενα κράτη μέλη των οποίων ορισμένες περιοχές απαριθμούνται στα μέρη Ι και ΙΙ του παραρτήματος μπορούν να εγκρίνουν την αποστολή παρτίδων νωπού κρέατος αγριόχοιρων, παρασκευασμάτων κρέατος και προϊόντων κρέατος που αποτελούνται από ή περιέχουν τέτοιου είδους κρέας από τις εν λόγω περιοχές σε άλλες περιοχές που δεν απαριθμούνται στο παράρτημα, υπό την προϋπόθεση ότι: α) οι χοίροι έχουν υποβληθεί σε δοκιμές για την κλασική πανώλη των χοίρων με αρνητικά αποτελέσματα σύμφωνα με κάποια από τις διαγνωστικές διαδικασίες που περιγράφονται στο μέρος Α παράγραφος 1, στο μέρος Β ή στο μέρος Γ του κεφαλαίου VI του παραρτήματος της απόφασης 2002/106/ΕΚ· β) η αρμόδια αρχή του τόπου προορισμού έχει δώσει την προέγκρισή της.» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 25 Ιουνίου 2010.

Πολιτική για την υγεία


ΟΔΗΓΊΑ 2010/72/ΕΕ ΤΗΣ ΕΠΙΤΡΟΠΉΣ της 4ης Νοεμβρίου 2010 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του spinosad ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται το spinosad. (2) Κατ’ εφαρμογή του κανονισμού (ΕΚ) αριθ. 1451/2007, το spinosad αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 18, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, που ορίζεται στο παράρτημα V της ίδιας οδηγίας. (3) Ως κράτος μέλος εισηγητής ορίστηκαν οι Κάτω Χώρες, οι οποίες, την 1η Απριλίου 2008, υπέβαλαν στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 27 Μαΐου 2010, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες έρευνες συνάγεται ότι τα βιοκτόνα που χρησιμοποιούνται ως εντομοκτόνα, ακαρεοκτόνα ή για τον έλεγχο άλλων αρθροπόδων και περιέχουν spinosad αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί το spinosad στο παράρτημα I της εν λόγω οδηγίας. (6) Δεν αξιολογήθηκαν σε ενωσιακό επίπεδο όλες οι πιθανές χρήσεις. Ενδείκνυται, επομένως, να αξιολογούν τα κράτη τις χρήσεις ή τα σενάρια έκθεσης, καθώς και τους κινδύνους για τα στοιχεία του περιβάλλοντος και τους πληθυσμούς, τα οποία δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (7) Λαμβανομένων υπόψη των διαπιστώσεων της έκθεσης αξιολόγησης, θεωρείται σκόπιμο να απαιτείται, στο επίπεδο της έγκρισης των προϊόντων, η εφαρμογή μέτρων μετριασμού του κινδύνου. Ειδικότερα, με βάση τις εντοπισθείσες δυσμενείς επιπτώσεις τις οποίες έχει η εφαρμογή με ψεκασμό των βιοκτόνων που περιέχουν spinosad στην υγεία των επαγγελματιών χρηστών που δεν φέρουν προστατευτικό εξοπλισμό, θεωρείται σκόπιμο να απαιτείται, στο επίπεδο της έγκρισης των προϊόντων, να χρησιμοποιούνται με κατάλληλα μέσα ατομικής προστασίας τα προϊόντα που προορίζονται για επαγγελματική χρήση με ψεκασμό, εκτός εάν είναι δυνατόν να καταδειχθεί ότι είναι εφικτός ο περιορισμός των κινδύνων για τους βιομηχανικούς ή επαγγελματίες χρήστες με άλλα μέσα. Επιπλέον, λαμβανομένων υπόψη των διαπιστώσεων που αφορούν την πιθανή έμμεση έκθεση του ανθρώπου μέσω της κατανάλωσης τροφίμων, ενδείκνυται να απαιτούνται, κατά περίπτωση, η εξακρίβωση της ανάγκης καθορισμού νέων ανωτάτων ορίων καταλοίπων (MRL/ΑΟΚ) ή τροποποίησης των υφισταμένων, καθώς και η θέσπιση μέτρων που αποκλείουν την υπέρβαση των ισχυόντων MRL/ΑΟΚ. (8) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία spinosad και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (9) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (10) Μετά την καταχώριση, τα κράτη μέλη πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ. (11) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (12) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 31 Οκτωβρίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Νοεμβρίου 2012. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 4 Νοεμβρίου 2010.

Πολιτική για την υγεία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 1344/2011 ΤΟΥ ΣΥΜΒΟΥΛΊΟΥ της 19ης Δεκεμβρίου 2011 για την αναστολή των αυτόνομων δασμών του κοινού δασμολογίου για ορισμένα γεωργικά, αλιευτικά και βιομηχανικά προϊόντα και την κατάργηση του κανονισμού (ΕΚ) αριθ. 1255/96 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Για ορισμένα γεωργικά, αλιευτικά και βιομηχανικά προϊόντα που αναφέρονται στον παρόντα κανονισμό, η παραγωγή στην Ευρωπαϊκή Ένωση είναι επί του παρόντος ανεπαρκής ή ανύπαρκτη και, κατά συνέπεια, δεν είναι δυνατόν να ικανοποιηθούν οι ανάγκες των κλάδων παραγωγής της Ένωσης που χρησιμοποιούν τα προϊόντα αυτά. (2) Συνεπώς, είναι προς το συμφέρον της Ένωσης να αναστείλει εν μέρει ή πλήρως τους αυτόνομους δασμούς του κοινού δασμολογίου για τα εν λόγω προϊόντα. (3) Ο κανονισμός (ΕΚ) αριθ. 1255/96 του Συμβουλίου, της 27ης Ιουνίου 1996, για την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά, γεωργικά και αλιευτικά προϊόντα (1) τροποποιήθηκε επανειλημμένα. Για λόγους διαφάνειας, θα πρέπει, επομένως, να αντικατασταθεί πλήρως. (4) Οι κανονισμοί σχετικά με την αναστολή των αυτόνομων δασμών του κοινού δασμολογίου για ορισμένα βιομηχανικά, γεωργικά και αλιευτικά προϊόντα παρέτειναν, σε μεγάλο βαθμό, τα προηγούμενα μέτρα. Επομένως, με στόχο την ορθολογική εφαρμογή των εν λόγω μέτρων, κρίνεται σκόπιμο να μην περιορισθεί η διάρκεια ισχύος του παρόντος κανονισμού, δεδομένου ότι η προσαρμογή του πεδίου εφαρμογής του και η προσθήκη ή διαγραφή προϊόντων από το παράρτημα του παρόντος κανονισμού μπορούν να πραγματοποιηθούν μέσω κανονισμού του Συμβουλίου. (5) Λαμβανομένου υπόψη του προσωρινού χαρακτήρα τους, οι αναστολές που απαριθμούνται στο παράρτημα του παρόντος κανονισμού θα πρέπει να αποτελούν αντικείμενο συστηματικής εξέτασης, το αργότερο πέντε έτη μετά την εφαρμογή ή την ανανέωσή τους. Επιπλέον, η άρση ορισμένων αναστολών θα πρέπει να εξασφαλίζεται ανά πάσα στιγμή, κατόπιν πρότασης της Επιτροπής με βάση την εξέταση που διενεργήθηκε με πρωτοβουλία της Επιτροπής ή κατόπιν αιτήματος ενός ή περισσότερων κρατών μελών, εφόσον δεν είναι πλέον προς το συμφέρον της Ένωσης να διατηρήσει τις αναστολές ή λόγω τεχνικών εξελίξεων των προϊόντων, μεταβολής των συνθηκών ή οικονομικών τάσεων της αγοράς. (6) Σύμφωνα με την αρχή της αναλογικότητας, είναι απαραίτητο και σκόπιμο για την επίτευξη των βασικών στόχων του παρόντος κανονισμού, δηλαδή, για τη βελτίωση της ανταγωνιστικής ικανότητας της βιομηχανίας της Ένωσης, παρέχοντας έτσι στη βιομηχανία της τη δυνατότητα διατήρησης ή δημιουργίας θέσεων απασχόλησης, εκσυγχρονισμού των δομών της κ.λπ., να θεσπιστούν κανόνες για την αναστολή των δασμών του κοινού δασμολογίου όσον αφορά ορισμένα προϊόντα. Σύμφωνα με το άρθρο 5, παράγραφος 4, της Συνθήκης για την Ευρωπαϊκή Ένωση, ο παρών κανονισμός δεν υπερβαίνει τα αναγκαία για την επίτευξη των επιδιωκομένων στόχων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αυτόνομοι δασμοί του κοινού δασμολογίου για τα γεωργικά, αλιευτικά και βιομηχανικά προϊόντα που παρατίθενται στο παράρτημα αναστέλλονται όπως προβλέπεται στο παράρτημα. Άρθρο 2 1. Η Επιτροπή μπορεί, ανά πάσα στιγμή, να επανεξετάσει τις αναστολές για τα προϊόντα που απαριθμούνται στο παράρτημα στις ακόλουθες περιπτώσεις: α) με δική της πρωτοβουλία· β) κατόπιν αιτήματος ενός ή περισσοτέρων κρατών μελών. 2. Η Επιτροπή προβαίνει στην υποχρεωτική εξέταση των αναστολών κατά τη διάρκεια του έτους που αναφέρεται στο παράρτημα. 3. Για τους σκοπούς της εν λόγω εξέτασης, η Επιτροπή επικουρείται από ομάδα εμπειρογνωμόνων από τα κράτη μέλη. Άρθρο 3 Όταν η Επιτροπή κρίνει, με βάση την εξέταση που προβλέπεται στο άρθρο 2, ότι η αναστολή για ένα συγκεκριμένο προϊόν πρέπει να μεταβληθεί ή να λήξει, υποβάλλει στο Συμβούλιο πρόταση για να τροποποιηθεί αναλόγως ο κατάλογος που παρατίθεται στο παράρτημα. Άρθρο 4 Ο κανονισμός (ΕΚ) αριθ. 1255/96 καταργείται. Άρθρο 5 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Δεκεμβρίου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 333/2011 ΤΟΥ ΣΥΜΒΟΥΛΊΟΥ της 31ης Μαρτίου 2011 για τη θέσπιση κριτηρίων προσδιορισμού των περιπτώσεων στις οποίες ορισμένοι τύποι απορριμμάτων μετάλλων παύουν να αποτελούν απόβλητα σύμφωνα με την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (1), και ιδίως το άρθρο 6 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν υποβολής των προτεινόμενων μέτρων στο Ευρωπαϊκό Κοινοβούλιο, Εκτιμώντας τα ακόλουθα: (1) Από την αξιολόγηση των διάφορων ροών αποβλήτων προκύπτει ότι οι αγορές ανακύκλωσης απορριμμάτων μετάλλων θα αποκόμιζαν οφέλη από την ανάπτυξη ειδικών κριτηρίων προσδιορισμού των περιπτώσεων στις οποίες τα απορρίμματα μετάλλων που προέρχονται από απόβλητα παύουν να αποτελούν απόβλητα. Τα κριτήρια αυτά θα πρέπει να διασφαλίζουν υψηλό επίπεδο προστασίας του περιβάλλοντος και να εφαρμόζονται με την επιφύλαξη της ταξινόμησης των απορριμμάτων μετάλλων ως αποβλήτων από τρίτες χώρες. (2) Από εκθέσεις του Κοινού Κέντρου Ερευνών της Ευρωπαϊκής Επιτροπής προκύπτει ότι υπάρχει προσφορά και ζήτηση για τα απορρίμματα σιδήρου, χάλυβα και αλουμινίου με σκοπό τη χρήση τους ως πρώτης ύλης σε χαλυβουργεία, χυτήρια, μονάδες εξευγενισμού αλουμινίου και μονάδες ανάτηξης για την παραγωγή μετάλλων. Τα απορρίμματα σιδήρου, χάλυβα και αλουμινίου θα πρέπει συνεπώς να έχουν επαρκή καθαρότητα και να πληρούν τα σχετικά πρότυπα ή προδιαγραφές για τα απορρίμματα που απαιτεί ο κλάδος της μεταλλουργίας. (3) Τα κριτήρια προσδιορισμού των περιπτώσεων στις οποίες τα απορρίμματα σιδήρου, χάλυβα και αλουμινίου παύουν να αποτελούν απόβλητα θα πρέπει να διασφαλίζουν ότι τα απορρίμματα σιδήρου, χάλυβα και αλουμινίου που προκύπτουν από εργασίες ανάκτησης πληρούν τις τεχνικές απαιτήσεις του μεταλλουργικού κλάδου, είναι σύμφωνα με την ισχύουσα νομοθεσία και τα υφιστάμενα πρότυπα που εφαρμόζονται στα προϊόντα και δεν έχουν δυσμενείς επιπτώσεις στο περιβάλλον ή την ανθρώπινη υγεία. Εκθέσεις του Κοινού Κέντρου Ερευνών της Ευρωπαϊκής Επιτροπής έχουν δείξει ότι τα προτεινόμενα κριτήρια για τα απόβλητα που χρησιμοποιούνται ως εισροές στις εργασίες ανάκτησης, για τις διαδικασίες και τεχνικές επεξεργασίας, καθώς και για τα απορρίμματα μετάλλων που προκύπτουν από εργασίες ανάκτησης, εξυπηρετούν τους στόχους αυτούς, καθώς αναμένεται να έχουν ως αποτέλεσμα την παραγωγή απορριμμάτων σιδήρου, χάλυβα και αλουμινίου χωρίς επικίνδυνες ιδιότητες και επαρκώς απαλλαγμένων από μη μεταλλικές ενώσεις. (4) Προκειμένου να διασφαλιστεί η συμμόρφωση με τα κριτήρια, είναι σκόπιμο να προβλεφθούν η παροχή πληροφοριών σχετικά με τα απορρίμματα μετάλλων που έχουν πάψει να αποτελούν απόβλητα και η εφαρμογή συστήματος διαχείρισης της ποιότητας. (5) Ενδέχεται να αποβεί αναγκαία η επανεξέταση των κριτηρίων εάν, με βάση την παρακολούθηση της εξέλιξης των συνθηκών της αγοράς για τα απορρίμματα σιδήρου, χάλυβα και αλουμινίου, παρατηρηθούν δυσμενείς συνέπειες για τις αγορές ανακύκλωσης απορριμμάτων σιδήρου, χάλυβα και αλουμινίου, ιδίως όσον αφορά τη διαθεσιμότητα των εν λόγω απορριμμάτων και την πρόσβαση σε αυτά. (6) Για να δοθεί στις επιχειρήσεις η δυνατότητα να προσαρμοστούν στα κριτήρια προσδιορισμού των περιπτώσεων στις οποίες τα απορρίμματα μετάλλων παύουν να αποτελούν απόβλητα, είναι σκόπιμο να προβλεφθεί ένα εύλογο χρονικό διάστημα έπειτα από το οποίο θα εφαρμόζεται ο παρών κανονισμός. (7) Επειδή η επιτροπή που έχει συσταθεί βάσει του άρθρου 39 παράγραφος 1 της οδηγίας 2008/98/ΕΚ δεν γνωμοδότησε για τα μέτρα που προβλέπονται στον παρόντα κανονισμό, η Επιτροπή υπέβαλε στο Συμβούλιο πρόταση σχετικά με τα μέτρα, την οποία διαβίβασε ταυτόχρονα στο Ευρωπαϊκό Κοινοβούλιο. (8) Το Ευρωπαϊκό Κοινοβούλιο δεν έχει αντιταχθεί στα προτεινόμενα μέτρα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός καθορίζει τα κριτήρια προσδιορισμού των περιπτώσεων στις οποίες τα απορρίμματα σιδήρου, χάλυβα και αλουμινίου, συμπεριλαμβανομένων των απορριμμάτων κραμάτων αλουμινίου, παύουν να αποτελούν απόβλητα. Άρθρο 2 Ορισμοί Για τους σκοπούς του παρόντος κανονισμού, ισχύουν οι ορισμοί που παρατίθενται στην οδηγία 2008/98/ΕΚ. Επιπλέον, ισχύουν οι ακόλουθοι ορισμοί: α) «απορρίμματα σιδήρου και χάλυβα»: απορρίμματα μετάλλων τα οποία αποτελούνται κυρίως από σίδηρο και χάλυβα· β) «απορρίμματα αλουμινίου»: απορρίμματα μετάλλων τα οποία αποτελούνται κυρίως από αλουμίνιο και κράματα αλουμινίου· γ) «κάτοχος»: το φυσικό ή νομικό πρόσωπο στην κατοχή του οποίου ευρίσκονται τα απορρίμματα μετάλλων· δ) «παραγωγός»: ο κάτοχος ο οποίος μεταβιβάζει τα απορρίμματα μετάλλων σε άλλον κάτοχο για πρώτη φορά ως απορρίμματα μετάλλων τα οποία έπαυσαν να αποτελούν απόβλητα· ε) «εισαγωγέας»: κάθε φυσικό ή νομικό πρόσωπο εγκατεστημένο εντός της Ένωσης το οποίο εισάγει απορρίμματα μετάλλων τα οποία έπαυσαν να είναι απόβλητα στο τελωνειακό έδαφος της Ένωσης· στ) «ειδικευμένο προσωπικό»: προσωπικό το οποίο διαθέτει την κατάλληλη πείρα ή κατάρτιση ώστε να παρακολουθεί και να αξιολογεί τις ιδιότητες των απορριμμάτων μετάλλων· ζ) «οπτική εξέταση»: εξέταση των απορριμμάτων μετάλλων που καλύπτει όλα τα μέρη ενός φορτίου και κατά την οποία χρησιμοποιούνται οι ανθρώπινες αισθήσεις ή μη εξειδικευμένος εξοπλισμός· η) «φορτίο»: μια παρτίδα απορριμμάτων μετάλλων που προορίζεται για παράδοση από παραγωγό σε άλλο κάτοχο και μπορεί να περιέχεται σε μία ή περισσότερες μονάδες μεταφοράς, όπως εμπορευματοκιβώτια. Άρθρο 3 Κριτήρια για τα απορρίμματα σιδήρου και χάλυβα Τα απορρίμματα σιδήρου και χάλυβα παύουν να αποτελούν απόβλητα όταν, κατά τη μεταβίβαση από τον παραγωγό σε άλλο κάτοχο, πληρούνται όλες οι ακόλουθες προϋποθέσεις: α) τα απόβλητα που χρησιμοποιούνται ως εισροές στην εργασία ανάκτησης πληρούν τα κριτήρια που προβλέπονται στο παράρτημα I τμήμα 2· β) τα απόβλητα που χρησιμοποιούνται ως εισροές στην εργασία ανάκτησης έχουν υποστεί επεξεργασία σύμφωνα με τα κριτήρια που προβλέπονται στο παράρτημα I τμήμα 3· γ) τα απορρίμματα σιδήρου και χάλυβα που προκύπτουν από την εργασία ανάκτησης πληρούν τα κριτήρια που προβλέπονται στο παράρτημα I τμήμα 1· δ) ο παραγωγός έχει εκπληρώσει τις υποχρεώσεις που προβλέπονται στα άρθρα 5 και 6. Άρθρο 4 Κριτήρια για τα απορρίμματα αλουμινίου Τα απορρίμματα αλουμινίου, συμπεριλαμβανομένων των απορριμμάτων κραμάτων αλουμινίου, παύουν να αποτελούν απόβλητα όταν, κατά τη μεταβίβαση από τον παραγωγό σε άλλο κάτοχο, πληρούνται όλες οι ακόλουθες προϋποθέσεις: α) τα απόβλητα που χρησιμοποιούνται ως εισροές στην εργασία ανάκτησης πληρούν τα κριτήρια που προβλέπονται στο παράρτημα II τμήμα 2· β) τα απόβλητα που χρησιμοποιούνται ως εισροές στην εργασία ανάκτησης έχουν υποστεί επεξεργασία σύμφωνα με τα κριτήρια που προβλέπονται στο παράρτημα II τμήμα 3· γ) τα απορρίμματα αλουμινίου που προκύπτουν από την εργασία ανάκτησης πληρούν τα κριτήρια που προβλέπονται στο παράρτημα II τμήμα 1· δ) ο παραγωγός έχει εκπληρώσει τις υποχρεώσεις που προβλέπονται στα άρθρα 5 και 6. Άρθρο 5 Δήλωση συμμόρφωσης 1. Για κάθε φορτίο απορριμμάτων μετάλλων, ο παραγωγός ή ο εισαγωγέας εκδίδει δήλωση συμμόρφωσης σύμφωνα με το υπόδειγμα που παρατίθεται στο παράρτημα III. 2. Ο παραγωγός ή ο εισαγωγέας διαβιβάζει τη δήλωση συμμόρφωσης στον επόμενο κάτοχο του φορτίου απορριμμάτων μετάλλων. Ο παραγωγός ή ο εισαγωγέας φυλάσσει αντίγραφο της δήλωσης συμμόρφωσης για περίοδο τουλάχιστον ενός έτους από την ημερομηνία έκδοσής της και το θέτει στη διάθεση των αρμοδίων αρχών, κατόπιν αιτήματός τους. 3. Η δήλωση συμμόρφωσης μπορεί να εκδίδεται σε ηλεκτρονική μορφή. Άρθρο 6 Διαχείριση της ποιότητας 1. Ο παραγωγός εφαρμόζει κατάλληλο σύστημα διαχείρισης της ποιότητας, που αποδεικνύει τη συμμόρφωση με τα κριτήρια των άρθρων 3 και 4 αντίστοιχα. 2. Το σύστημα διαχείρισης της ποιότητας περιλαμβάνει μια σειρά από τεκμηριωμένες διαδικασίες για καθεμιά από τις ακόλουθες πτυχές: α) έλεγχος αποδοχής των αποβλήτων που χρησιμοποιούνται ως εισροές στην εργασία ανάκτησης, όπως ορίζει το τμήμα 2 των παραρτημάτων Ι και ΙΙ· β) παρακολούθηση των διεργασιών και τεχνικών επεξεργασίας που περιγράφονται στο σημείο 3.3 των παραρτημάτων Ι και ΙΙ· γ) παρακολούθηση της ποιότητας των απορριμμάτων μετάλλων που προκύπτουν από την εργασία ανάκτησης, όπως ορίζει το τμήμα 1 των παραρτημάτων Ι και ΙΙ (συμπεριλαμβανομένων δειγματοληψιών και αναλύσεων)· δ) αποτελεσματικότητα της παρακολούθησης της ακτινοβολίας, όπως ορίζει το σημείο 1.5 των παραρτημάτων Ι και ΙΙ αντίστοιχα· ε) πληροφορίες από τους πελάτες όσον αφορά τη συμμόρφωση με την ποιότητα των απορριμμάτων μετάλλων· στ) τήρηση αρχείων με τα αποτελέσματα της παρακολούθησης που διεξάγεται σύμφωνα με τα στοιχεία α) έως δ)· ζ) επανεξέταση και βελτίωση του συστήματος διαχείρισης της ποιότητας· η) κατάρτιση του προσωπικού. 3. Το σύστημα διαχείρισης της ποιότητας καθορίζει επίσης τις ειδικές απαιτήσεις παρακολούθησης που προβλέπονται στα παραρτήματα I και ΙΙ για κάθε κριτήριο. 4. Σε περίπτωση που κάποια από τις επεξεργασίες που αναφέρονται στο παράρτημα I σημείο 3.3 ή στο παράρτημα II σημείο 3.3 εκτελείται από προηγούμενο κάτοχο, ο παραγωγός βεβαιώνεται ότι ο προμηθευτής εφαρμόζει σύστημα διαχείρισης της ποιότητας το οποίο ανταποκρίνεται στις απαιτήσεις του παρόντος άρθρου. 5. Η συμμόρφωση του συστήματος διαχείρισης της ποιότητας με τις απαιτήσεις του παρόντος άρθρου επαληθεύεται από οργανισμό αξιολόγησης της συμμόρφωσης, όπως αυτός ορίζεται στον κανονισμό (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων (2), ο οποίος έχει διαπιστευθεί σύμφωνα με τον εν λόγω κανονισμό, ή από άλλον επαληθευτή περιβάλλοντος, όπως αυτός ορίζεται στο άρθρο 2 παράγραφος 20 στοιχείο β) του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) (3). Η επαλήθευση θα πρέπει να διενεργείται ανά τριετία. 6. Ο εισαγωγέας απαιτεί από τους προμηθευτές του να εφαρμόζουν σύστημα διαχείρισης της ποιότητας το οποίο ανταποκρίνεται στις απαιτήσεις των παραγράφων 1, 2 και 3 του παρόντος άρθρου και έχει ελεγχθεί από ανεξάρτητο εξωτερικό επαληθευτή. 7. Ο παραγωγός παρέχει στις αρμόδιες αρχές πρόσβαση στο σύστημα διαχείρισης της ποιότητας, κατόπιν αιτήματός τους. Άρθρο 7 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 9 Οκτωβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 2011.

Προστασία του περιβάλλοντος

Περιβαλλοντική πολιτική

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 453/2010 ΤΗΣ ΕΠΙΤΡΟΠΉΣ της 20ής Μαΐου 2010 για τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), για την ίδρυση του Ευρωπαϊκού Οργανισμού Χημικών Προϊόντων, για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131, Εκτιμώντας τα ακόλουθα: (1) Τα δελτία δεδομένων ασφάλειας υπήρξαν μια ευρέως αποδεκτή και αποτελεσματική μέθοδος για την παροχή πληροφοριών για τις ουσίες και τα μείγματα στην Κοινότητα και αποτέλεσαν αναπόσπαστο τμήμα του συστήματος του κανονισμού (ΕΚ) αριθ. 1907/2006. (2) Με στόχο τη διευκόλυνση του παγκόσμιου εμπορίου και την προστασία της ανθρώπινης υγείας και του περιβάλλοντος, αναπτύχθηκαν προσεκτικά, κατά τη διάρκεια περιόδου άνω των 10 ετών, στο πλαίσιο του Οργανισμού Ηνωμένων Εθνών (ΟΗΕ), εναρμονισμένα κριτήρια για την ταξινόμηση και την επισήμανση, με αποτέλεσμα το Παγκόσμια Εναρμονισμένο Σύστημα Ταξινόμησης και Επισήμανσης των Χημικών Ουσιών (Globally Harmonised System of Classification and Labelling of Chemicals), στο εξής «το GHS». (3) Ο κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (2) εναρμονίζει ενδοκοινοτικά τις διατάξεις και τα κριτήρια για την ταξινόμηση και επισήμανση των ουσιών, των μειγμάτων και ορισμένων συγκεκριμένων αντικειμένων, συνεκτιμώντας τα κριτήρια ταξινόμησης και τους κανόνες επισήμανσης του GHS. (4) Η οδηγία 67/548/ΕΟΚ του Συμβουλίου, της 27ης Ιουνίου 1967, σχετικά με την προσέγγιση των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση επικίνδυνων ουσιών (3) και η οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση επικίνδυνων παρασκευασμάτων (4) τροποποιήθηκαν πολλές φορές. Οι οδηγίες 67/548/ΕΟΚ και 1999/45/ΕΚ θα αντικατασταθούν στο διάστημα μιας μεταβατικής περιόδου βάσει της οποίας οι ουσίες πρέπει να ταξινομούνται, να επισημαίνονται και να συσκευάζονται σύμφωνα με τον κανονισμό (ΕΚ) αριθ. 1272/2008 από την 1η Δεκεμβρίου 2010 και τα μείγματα από την 1η Ιουνίου 2015, μολονότι από την 1η Δεκεμβρίου 2010 έως την 1η Ιουνίου 2015 απαιτείται η ταξινόμηση των ουσιών σύμφωνα τόσο με την οδηγία 67/548/ΕΟΚ όσο και με τον κανονισμό (ΕΚ) αριθ. 1272/2008. Και οι δύο οδηγίες θα καταργηθούν πλήρως από τον κανονισμό (ΕΚ) αριθ. 1272/2008 από την 1η Ιουνίου 2015. (5) Κατά συνέπεια, το παράρτημα II του κανονισμού (ΕΚ) αριθ. 1907/2006 πρέπει να τροποποιηθεί σύμφωνα με τα κριτήρια ταξινόμησης και τις άλλες διατάξεις που ορίζονται στον κανονισμό (ΕΚ) αριθ. 1272/2008. (6) Οι απαιτήσεις για τα δελτία δεδομένων ασφάλειας που ορίζονται στο παράρτημα II του κανονισμού (ΕΚ) αριθ. 1907/2006 πρέπει επίσης να προσαρμοστούν ώστε να ληφθούν υπόψη οι κανόνες του GHS για τα δελτία αυτά προκειμένου ο τριπλός μηχανισμός ταξινόμησης, επισήμανσης και δελτίων δεδομένων ασφαλείας να μπορεί να λειτουργεί μέσω της διάδρασης με τα συστατικά μέρη του. (7) Τα τροποποιημένα αυτά δελτία δεδομένων ασφάλειας πρέπει να εξακολουθούν να αποτελούν ένα σημαντικό στοιχείο κοινοποίησης του κινδύνου και να παρέχουν ένα μηχανισμό μετάδοσης κατάλληλων πληροφοριών ασφαλείας σχετικά τις ουσίες και τα μείγματα που πληρούν τα κριτήρια για την ταξινόμηση, σύμφωνα με την ισχύουσα κοινοτική νομοθεσία, καθώς για και τις ουσίες και τα μείγματα που δεν πληρούν τα κριτήρια, λαμβάνοντας υπόψη πληροφορίες από κάθε συναφή έκθεση χημικής ασφάλειας, σε όλη την αλυσίδα εφοδιασμού, έως τον άμεσο μεταγενέστερο χρήστη. (8) Η εφαρμογή της απαίτησης να περιληφθούν η ταξινόμηση και η επισήμανση, σύμφωνα με τον κανονισμό (ΕΚ) αριθ. 1272/2008, για τις ουσίες και τα μείγματα στο δελτίο δεδομένων ασφαλείας, όπως τροποποιείται από τον παρόντα κανονισμό, πρέπει να πραγματοποιηθεί κλιμακωτά όπως η εφαρμογή των διατάξεων ταξινόμησης και επισήμανσης για τις ουσίες και τα μείγματα, σύμφωνα με τον κανονισμό (ΕΚ) αριθ. 1272/2008. Κατά συνέπεια, και λόγω της εξάρτησης της ταξινόμησης και της κοινοποίησης του κινδύνου για τα μείγματα από την ταξινόμηση και την κοινοποίηση του κινδύνου για τις ουσίες, η απαίτηση να περιληφθούν η ταξινόμηση και η επισήμανση, σύμφωνα με τον κανονισμό (ΕΚ) αριθ. 1272/2008, για τα μείγματα, πρέπει να εφαρμοστεί μόνο μετά την απαίτηση να περιληφθούν η ταξινόμηση και η επισήμανση, σύμφωνα με τον κανονισμό (ΕΚ) αριθ. 1272/2008, για τις ουσίες. (9) Οι προμηθευτές μειγμάτων που θα επιλέξουν τη δυνατότητα εφαρμογής, σε εθελοντική βάση, τόσο της ταξινόμησης όσο και της επισήμανσης σύμφωνα με τον κανονισμό (ΕΚ) αριθ. 1272/2008 πριν από την 1η Ιουνίου 2015, θα πρέπει να αναφέρουν στο σχετικό δελτίο δεδομένων ασφαλείας την ταξινόμηση σύμφωνα με τον κανονισμό (ΕΚ) αριθ. 1272/2008 καθώς και την ταξινόμηση σύμφωνα με την οδηγία 1999/45/ΕΚ. (10) Ωστόσο, πριν από την 1η Ιουνίου 2015, θα πρέπει να απαιτείται επίσης η αναφορά πληροφοριών ταξινόμησης σύμφωνα με την οδηγία 67/548/ΕΟΚ στα δελτία δεδομένων ασφαλείας για ουσίες τα οποία παρέχουν πληροφορίες ταξινόμησης και επισήμανσης σύμφωνα με τον κανονισμό (ΕΚ) αριθ. 1272/2008, προκειμένου να μπορούν οι προμηθευτές μειγμάτων που δεν θα επιλέξουν τη δυνατότητα εφαρμογής τόσο της ταξινόμησης όσο και της επισήμανσης σύμφωνα με τον κανονισμό (ΕΚ) αριθ. 1272/2008, να ταξινομήσουν και να επισημάνουν σωστά τα μείγματα αυτά. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1907/2006 τροποποιείται ως εξής: 1) με εφαρμογή από την 1η Δεκεμβρίου 2010: α) το παράρτημα ΙΙ αντικαθίσταται από το παράρτημα Ι του παρόντος κανονισμού· β) στο τμήμα 3.7 του παραρτήματος VI, στον τίτλο, οι λέξεις «(βλέπε σημείο 16 του δελτίου δεδομένων ασφαλείας)» αντικαθίστανται από τις λέξεις «(βλέπε τμήμα 1 του δελτίου δεδομένων ασφαλείας)»· 2) με εφαρμογή από την 1η Ιουνίου 2015, το παράρτημα ΙΙ του κανονισμού (ΕΚ) αριθ. 1907/2006 αντικαθίσταται από το παράρτημα ΙΙ του παρόντος κανονισμού. Άρθρο 2 1. Έως την 1η Δεκεμβρίου 2010, οι προμηθευτές ουσιών που εφαρμόζουν το άρθρο 61 παράγραφος 2 του κανονισμού (ΕΚ) αριθ. 1272/2008 δύνανται να εφαρμόζουν το παράρτημα II του κανονισμού (ΕΚ) αριθ. 1907/2006, όπως τροποποιείται από το σημείο 1 του άρθρου 1 του παρόντος κανονισμού. 2. Έως την 1η Δεκεμβρίου 2010 οι προμηθευτές μειγμάτων δύνανται να εφαρμόζουν το παράρτημα II του κανονισμού (ΕΚ) αριθ. 1907/2006, όπως τροποποιήθηκε από το σημείο 1 του άρθρου 1 του παρόντος κανονισμού. 3. Έως την 1η Ιουνίου 2015, οι προμηθευτές ουσιών που εφαρμόζουν το άρθρο 61 παράγραφος 2 του κανονισμού (ΕΚ) αριθ. 1272/2008 δύνανται να εφαρμόζουν το παράρτημα II του κανονισμού (ΕΚ) αριθ. 1907/2006, όπως τροποποιείται από το σημείο 2 του άρθρου 1 του παρόντος κανονισμού. 4. Έως την 1η Ιουνίου 2015, οι προμηθευτές μειγμάτων που εφαρμόζουν την παράγραφο 3 θα πρέπει να παρέχουν στο υποτμήμα 3.2 των σχετικών δελτίων δεδομένων ασφαλείας την ταξινόμηση των ουσιών που υποδεικνύονται στο υποτμήμα αυτό, σύμφωνα με την οδηγία 67/548/ΕΟΚ, περιλαμβάνοντας ένδειξη κινδύνου, γράμμα (γράμματα) συμβόλων και φράσεις R, επιπλέον των δηλώσεων ταξινόμησης -συμπεριλαμβανομένων των δηλώσεων κινδύνου- σύμφωνα με τον κανονισμό (ΕΚ) αριθ. 1272/2008. 5. Έως την 1η Ιουνίου 2015, οι προμηθευτές μειγμάτων που εφαρμόζουν την παράγραφο 3, θα πρέπει να παρέχουν στο υποτμήμα 2.1 των σχετικών δελτίων δεδομένων ασφαλείας την ταξινόμηση του μείγματος σύμφωνα με την οδηγία 1999/45/ΕΚ, επιπλέον των δηλώσεων ταξινόμησης -συμπεριλαμβανομένων των δηλώσεων κινδύνου- σύμφωνα με τον κανονισμό (ΕΚ) αριθ. 1272/2008. Έως την 1η Ιουνίου 2015, οι προμηθευτές μειγμάτων που πληρούν τα κριτήρια για την ταξινόμηση σύμφωνα με τον κανονισμό (ΕΚ) αριθ. 1272/2008 αναφέρουν, κατά την εφαρμογή της παραγράφου 3, τις ουσίες που παρουσιάζουν κίνδυνο για την υγεία ή το περιβάλλον κατά την έννοια της οδηγίας 67/548/ΕΟΚ στο υποτμήμα 3.2 των σχετικών δελτίων δεδομένων ασφαλείας, αν οι ουσίες αυτές παρουσιάζονται σε συγκεντρώσεις που είναι ίσες με ή μεγαλύτερες από τις χαμηλότερες τιμές οι οποίες αναφέρονται στο σημείο 3.2.1. α) του παραρτήματος II του παρόντος κανονισμού, επιπλέον των ουσιών που αναφέρονται στο σημείο 3.2.1 του εν λόγω παραρτήματος. Έως την 1η Ιουνίου 2015, οι προμηθευτές μειγμάτων που δεν πληρούν τα κριτήρια για την ταξινόμηση σύμφωνα με τον κανονισμό (ΕΚ) αριθ. 1272/2008 αναφέρουν, κατά την εφαρμογή της παραγράφου 3, τις ουσίες που παρουσιάζουν κίνδυνο για την υγεία ή το περιβάλλον κατά την έννοια της οδηγίας 67/548/ΕΟΚ στο υποτμήμα 3.2 των σχετικών δελτίων δεδομένων ασφαλείας, αν οι ουσίες αυτές παρουσιάζονται σε μεμονωμένη συγκέντρωση που είναι ίση με ή μεγαλύτερη από 1 % κατά βάρος για τα μη αέρια μείγματα και 0,2 % κατ’ όγκο για τα αέρια μείγματα, επιπλέον των ουσιών που αναφέρονται στο σημείο 3.2.2 του παραρτήματος ΙΙ του παρόντος κανονισμού. 6. Με την επιφύλαξη του άρθρου 31 παράγραφος 9 του κανονισμού (ΕΚ) αριθ. 1907/2006, για τις ουσίες που διατίθενται στην αγορά πριν από την 1η Δεκεμβρίου 2010 και για τις οποίες δεν απαιτείται να αναεπισημαίνονται και να ανασυσκευάζονται σύμφωνα με το άρθρο 61 παράγραφος 4 του κανονισμού (ΕΚ) αριθ. 1272/2008, το δελτίο δεδομένων ασφαλείας δεν χρειάζεται να αντικατασταθεί με δελτίο δεδομένων ασφαλείας που να συμμορφώνεται με το παράρτημα I του παρόντος κανονισμού πριν από την 1η Δεκεμβρίου 2012. Με την επιφύλαξη του άρθρου 31 παράγραφος 9 του κανονισμού (ΕΚ) αριθ. 1907/2006, για τα μείγματα που διατίθενται στην αγορά πριν από την 1η Ιουνίου 2015 και για τα οποία δεν απαιτείται να αναεπισημαίνονται και να ανασυσκευάζονται σύμφωνα με το άρθρο 61 παράγραφος 4 του κανονισμού (ΕΚ) αριθ. 1272/2008, το δελτίο δεδομένων ασφαλείας δεν χρειάζεται να αντικατασταθεί με δελτίο δεδομένων ασφαλείας που να συμμορφώνεται με το παράρτημα II του παρόντος κανονισμού πριν από την 1η Ιουνίου 2017. 7. Με την επιφύλαξη του άρθρου 31 παράγραφος 9 του κανονισμού (ΕΚ) αριθ. 1907/2006, τα δελτία δεδομένων ασφαλείας για τα μείγματα που παρέχονται σε οποιονδήποτε αποδέκτη τουλάχιστον μíα φορά πριν από την 1η Δεκεμβρίου 2010 μπορούν να εξακολουθήσουν να χρησιμοποιούνται και δεν χρειάζεται να συμμορφώνονται με το παράρτημα I του παρόντος κανονισμού έως τις 30 Νοεμβρίου 2012. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Μαΐου 2010.

Χημική βιομηχανία

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Απριλίου 2010 για την τροποποίηση της απόφασης 2008/855/ΕΚ σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων στη Γερμανία [κοινοποιηθείσα υπό τον αριθμό Ε(2010) 2061] (Κείμενο που παρουσιάζει ενδιαφέρον για τον ΕΟΧ) (2010/211/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, Εκτιμώντας τα ακόλουθα: (1) Στην απόφαση 2008/855/ΕΚ της Επιτροπής, της 3ης Νοεμβρίου 2008, σχετικά με μέτρα ελέγχου της υγείας των ζώων όσον αφορά την κλασική πανώλη των χοίρων σε ορισμένα κράτη μέλη (3), θεσπίζονται ορισμένα μέτρα ελέγχου που αφορούν την κλασική πανώλη των χοίρων στα κράτη μέλη ή σε περιφέρειές τους που ορίζονται στο παράρτημα της εν λόγω απόφασης. (2) Η Γερμανία ενημέρωσε την Επιτροπή σχετικά με τις πρόσφατες εξελίξεις όσον αφορά την εν λόγω νόσο σε αγριόχοιρους σε ορισμένες περιοχές των ομόσπονδων κρατιδίων της Βόρειας Ρηνανίας-Βεστφαλίας και της Ρηνανίας-Παλατινάτου. (3) Από την ενημέρωση αυτή φαίνεται ότι η κλασική πανώλη των χοίρων στους αγριόχοιρους έχει εκριζωθεί σε ορισμένες περιοχές των εν λόγω ομόσπονδων κρατιδίων. Συνεπώς, οι περιοχές αυτές στις οποίες η κατάσταση έχει βελτιωθεί πρέπει να διαγραφούν από τον κατάλογο στο παράρτημα της απόφασης 2008/855/ΕΚ και τα μέτρα που προβλέπονται στην εν λόγω απόφαση δεν θα πρέπει πλέον να εφαρμόζονται στις εν λόγω περιοχές. (4) Για λόγους διαφάνειας της νομοθεσίας της ΕΕ, ολόκληρο το τμήμα του καταλόγου που ορίζεται στο παράρτημα της απόφασης 2008/855/ΕΚ που αφορά τη Γερμανία θα πρέπει να αντικατασταθεί από το κείμενο του παραρτήματος της παρούσας απόφασης. (5) Για το λόγο αυτό θα πρέπει να τροποποιηθεί αναλόγως η απόφαση 2008/855/ΕΚ. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα της απόφασης 2008/855/ΕΚ, το σημείο 1 του μέρους Ι αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 7 Απριλίου 2010.

Πολιτική για την υγεία